Xun Zi, sinaeg 荀子, pinyin Xún Zĭ, "Mestr Xun" (313 – 238 KJK)  a oa ur prederour sinaat konfusian eus Marevezh ar Stadoù Brezelour (475-221 KJK).\nEn he doare e voe prederouriezh Xun Zi klokoc'h ha kemplezhekoc'h eget hini Meng Zi evit a sell ouzh difenn ar Gonfusianegezh. Pa oa Xun Zi o keveziñ prederourien all e amzer e savas ur reizhiad konfusian diazezet war brederouriezh ar c'helennerezh. Sellet e vez ouzh Meng Zi ha Xun Zi evel ouzh soñjerien veur ar Gonfusianegezh, war-lerc'h Konfusius e-unan evel-just.\n2.1 An Hent, an Neñv hag an Natur\n2.2 Natur mab-den\n2.3 Ar gelennadurezh\n2.4 Ar vuhezegezh\n2.5 War an Hent\n2.6 Ar galon-spered\n3 Ar yezh hag ar boelloniezh : an anvioù reizh\n4.1 Lidoù ha sonerezh\n4.2 Ar galloud madelour\nNebeut-tre a ouzer diwar-benn buhez Xun Zi. Ur buhezskrid berr-tre a gaver e Kounskrid an istorour SIMA Qian (~145 - ~86 KJK), ma skriv e voe Xun Zi ganet er bloavezh 313 KJK er stad Zhao dindan an anv 荀況 XUN Kuang. War-dro ar bloavezh 264, pa oa un 50 vloaz bennak, ez erruas er Stad Qi da gemer perzh e kendalc'hoù an akademiezh bet savet gant rouaned Qi a-benn ma vije holl ouizieien Sina o studiañ hag oc'h eskemm mennozhioù eno.\nWar a hañval e kuitaas Qi meur a wezh da vont d'ar Stad Qin er C'hornôg. Goude unan eus ar beajoù-se en em gavas falstamallet e lez Qi abalamour ma veze alies en ur Stad enebour ; d'ar Stad Chu ez eas Xun Zi neuze, ma voe anvet da brefed ur gêr er Su anvet Lanling. Dilezel a reas ar garg-se pa voe pennmaodiern Chu drouklazhet er bloavezh 238. Chom e Lanling a reas koulskoude, ha diazezañ ur skol eno. Ar prederour HAN Fei Zi (281-233) ha pennmaodiern Qin LI Si (~280 - ~208) a voe e-touez e heulierien – brudet eo Han Fei Zi evit bezañ bet e penn al Lezennouriezh ha Li Si evit bezañ lakaet deviñ ar skridoù konfusian  er bloavezh 213 KJK.\nWar-dro ar bloavezh 238 KJK e varvas Xun Zi, e Lanling. Lod istorourien a embann en deus bevet pell a-walc'h evit gwelet Sina unanet gant Qin er bloavezh 221. Mard eo gwir, sur a-walc'h e voe mantret o welet e studierien Han Fei Zi ha Li Si evel kuzulierien ur Stad a oa aet enep e selloù konfusian war ar galloud. Pelloc'h e voe pobl Sina dindan yev al Lezennourien, ha setu perak moarvat e voe troet kein ouzh mennozhioù Xun Zi.\nLezet en deus Xun Zi ur skrid a zoug e anv abaoe an 9vet kantved GJK. Hep mar ez eo ar Xunzi ar brasañ henskrid prederouriezhel a c'heller lakaat dindan anv un aozer hepken.\nDiv levrenn ha tregont a ya da ober ar skrid a zo deuet betek ennomp, war-dro 25 anezho o vezañ lakaet da oberenn wirion Xun Zi, hag ar peurrest o vezañ feal d'e gelennadurezh zoken ma n'int ket bet skrivet gant ar prederour e-unan.\nArnodadennoù frammet en-dro d'un dodenn hepken eo an darn vuiañ eus ar pennadoù a vije labour Xun Zi e-unan ; troc'hadoù barzhoniel zo ivez, nebeut a gendivizoù, ha div levrenn zo dastumadegoù barzhonegoù.\nGant aked e tispleg Xun Zi e soñjoù en e skridoù, hag arguziñ a ra enep prederourien all, ar pezh a laka ar Xunzi da vezañ ur skrid prederouriezhel da vat, disheñvel er c'heñver-se diouzh oberennoù ar soñjerien sinaat a vevas araozañ.\nAn Hent, an Neñv hag an NaturAozañ\n道 dào eo ar ger sinaek evit "hent". Unan eus gerioù diazez ar brederouriezh sinaat eo, ha kemmañ a ra e ster hervez pep prederour. An hent fetis eo ar ster orin, hogen "doare" eo ar ster muiañ-arveret : an doare da ober, d'em zerc'hel ha, dre vras, an doare reizh da ren ur vuhez denel.\nEvit Xun Zi ez eo an dào an doare denel da ren ur vro ha da vevañ enni – pell diouzh dào Lao Zi hag an Daoegezh a gaver roudoù anezhañ e skridoù Meng Zi ivez. Hervezañ e oa bet an Hent dizoloet gant fured an henamzer, ha ne chome nemet heuliañ o alioù da ober a-benn sevel ur gevredigezh peoc'hus, stabil ha pinvidik. Pellaat diouzh an Hent evel ma oa bet termenet na gasje nemet d'an dizurzh a oa o ren, dres, da vare ar Stadoù Brezelour.\nAl lidoù dreist-holl, bet ijinet gant mab-den, zo pouezus en doare ma veiz Xun Zi an dào. A-gostez e lez natur wirion an dào, hag an tabut diwar-benn gouzout ha krouet pe zizoloet eo bet gant mab-den.\nA-hed Istor Sina e oa bet 天 tiān, an Neñv pe an Natur, lakaet da zoue pe d'un nerzh par d'an hini anvet karma en Hindouegezh, a c'hopr pe a gastiz an dud diouzh o oberennoù. Ne gred ket Xun Zi e kemerfe tiān perzh e buhez an dud, pa lenn 天 evel "Natur" hepken : neptu eo an Natur, pa chom heñvel he doare bepred – anv ebet a skoazellañ ar vadoberourien pe ober droug d'ar falloberourien. Distag eo an dào diouzh tiān, n'en deus ket ezhomm eus asant an Neñv kent bezañ mat evit an dud.\nE pennad 17 ar Xunzi, anvet Prezegenn war divoud an Neñv (pe : Prezegenn war divoud an Natur), e tiarbenn Xun Zi kement sell war tiān na blij ket dezhañ, hini MO Zi (~479-~381 KJK) pergen.\nN'eo ket an Neñv a zegas peoc'h ha finborte d'ar rounaed vat, a skarzh ar re fall a-ziwar ar gador : dre o disentezioù dezho e c'hoarvez kement-se.\nN'eo ket dre vadelezh an Neñv e teu eostoù fonnus ha boued evit an holl : dre verañ a labour-douar en un doare fur e teu – pe ne zeu ket – kement-se.\nN'eo ket dre gounnar an Neñv e vez fallaennoù ha liñvadennoù : darvoudennoù naturel zo anezho.\nDidalvez eo klask gouzout tro-spered an Neñv d'ar mare-mañ-mare : ar gwellañ eo bezañ prest da dalañ ouzh kement darvoud a c'hall c'hoarvezout.\nPetra pennak ma veize Xun Zi an Natur, ar speredoù hag an doueed evel darvoudoù kempoell ha danvezel n'en deus biskoazh kinniget kaout an dizober eus an oberoù relijiel a vez stag outo, evel an aberzhioù hag an urisinouriezh. Soñjal a rae dezhañ e oant un tamm eus al lidoù a framm ar gevredigezh, hogen arabat e vije gortoz disoc'h pe zisoc'h diouto.\nEr pennad 17 bepred e tispleg e vez ar barradoù glav distag eus ar pedennoù evit ma rafe glav, hogen ret eo pediñ evit ar glav pa vez sec'hor – ket en abeg da c'halloud ar bedenn war darvoudoù an Natur, d'he c'halloud war an dud ne lavar ket.\nAr gwellañ tra da ober, hervez Xun Zi, eo kompren petra a vez graet gant an Natur ha petra a vez graet gant an dud, en ur bouezañ war oberennoù an dud. Ker fazius eo krediñ en Neñv oc'h ober war-dro buhez an dud ha klask dielfenniñ natur an Natur pe klask sikour ganti. Ar ouiziegezh pleustrek eo tachenn Xun Zi, ar pezh a rankje an dud ober, rak den ne c'hall kemmañ natur an Natur, ha gouzout a ra mab-den penaos bevañ hervez an Natur : heuliañ an Hent.\nD'an dud o-unan da ober al labour-se, a soñje-eñ pa boueze prederourien ar mare war perzh an Neñv (天 tiān) hag an Natur evel andonioù an urzh hag ar vadelouriezh.\nPa grede Meng Zi e natur vat mab-den e krede Xun Zi ar c'hontrol-rik. D'e soñj ez eo mab-den techet da ober fall dre e natur, peogwir n'eus benveg ebet ennañ d'e zelc'her war hent ar mad, evel ma raje un nadoz-vor.\nPa'z embanne Meng Zi ez eo an deskadurezh ar benveg da ziorren ar perzhioù mat a zo enganet en den e tisklêrie Xun Zi e kas ar perzhioù enganet en den d'an dizurzh ha d'ar brezel, hag o c'hemmañ eo ret ober neuze, n'eo ket o diorren. Mar chom mab-den hep studiañ an Hent e vez bepred o klask gwalc'hiñ d'e c'hoantoù, ar pezh er c'has da vevañ er baourentez, en droug, en diouiziegezh, ha da vervel abred.\nArguzennoù a roas Xun Zi enep Meng Zi. Evitañ ez eo natur mab-den ar pezh a zo enganet, na ranker ket deskiñ. Mar bije an dud mat dre natur ne vije ket ezhomm eus lidoù ha lezennoù, a zo bet krouet gant tud anaoudek abalamour ma n'int ket empret e natur mab-den, dres a-walc'h. Ar mad e fell d'an dud kaout, ar pezh a ziskouez n'o deus ket ar mad-se enno. N'eo ket an dud drouk dre natur avat : n'o deus keal ebet eus an droug hag ar mad, setu perak e rankont o deskiñ dre al lidoù hag ar vadelouriezh.\nEvel Meng Zi koulskoude ez embann Xun Zi e vez natur mab-den heñvel e pep den ; den ebet ne zeu er bed gant reolennoù ar vadelouriezh enganet. Fall eo natur mab-den, emezañ, hogen bez' e c'haller atav he reizhañ, zoken pa ne c'hoarvez ket alies peogwir e rank an den e-unan boulc'hañ an hent. Siwazh, ne c'haller ket rediañ an den da ober.\nEvel Konfusius ha Meng Zi e vez Xun Zi dedennet gant an doare den a ranker bezañ, kentoc'h eget gant an doare lezennoù a ranker sentiñ outo. Ret eo neuze dont da vezañ un den a anavez an Hent hag em zalc'h hervez an Hent, dre natur, rak da natur wirion mab-den e kas an Hent.\nPeogwir eo fall natur mab-den e ranker studiañ a-benn anavezout an Hent, ha ne c'haller ket studiañ hep kelenner – hep ur poder, biken ne droio ar pri da bod, emezañ.\nDeskiñ em zelc'her reizh eo ar pal, n'eo ket anavezout ur bern fedoù, setu e kinnigas Xun Zi studiañ ar skridoù bet savet gant fured an hen amzer. Xun Zi e voe ar prederour kentañ o sevel ur reizhiad studioù konfusian a voe an diazez d'ar gelennadurezh sinaat betek hiziv an deiz.\nPleustriñ e oa alc'hwez reizhiad Xun Zi : en tu all da zeskiñ al lidoù e ranke ar studierien o lakaat e pleustr, rak krediñ start a rae ar prederour e troje al lidoù a venveg da bal a-feur ma'z aje ar studier war-raok gant an Hent. Setu perak, ouzhpenn al lidoù, e poueze Xun Zi war ar sonerezh : borodus e c'hall bezañ deskiñ seniñ pa c'hoantaer lezirañ, met pa ouzer e vo leziret goude pleustriñ e teu skañvoc'h an aner, ha seul belloc'h ez eer gant anaoudegezh ar benveg seul vuioc'h a blijadur a gaver o seniñ, betek disoñjal ar c'hoant da lezirañ a oa e penn kentañ an hent.\nTeir fazenn zo war an Hent hervez Xun Zi : ar studier, an den a enor (君子 jūnzi) , ar fur. Setu amañ un termenadur konfusian, hogen ur ster dibar e ro ar prederour dezho : fellout a ra d'ar studier deskiñ Hent ar fured kozh ha bevañ hervez o skouer (fellout a ra dezhañ seniñ mat, neuze e pleustr war ar skeulioù), desket eo ar junzi hogen ret eo dezhañ em soñjal kent ober ar pezh a zo reizh (gouzout a oar seniñ mat, hogen ezhomm en deus eus ar sonerezh skrivet dirazañ), n'en deus ket ar fur ezhomm d'em soñjal peogwir emañ al lidoù hag ar vuhezegezh reizh en e natur (seniñ a ra dre eñvor, hep soñjal, hag en un doare naturel e ro un arliv eus e bersonelezh d'ar pezh emañ o seniñ). Met atav e chom danvez da zeskiñ, eme Xun Zi, ha ret eo pleustriñ bepred da zelc'her al live uhelañ – ar marv hepken eo diwezh ar studi.\nHollbouezus eo studiañ dindan ren ur c'helenner, hag unan mat, da lavaret eo unan a vev bepred gant al lidoù (den ebet ne gemerfe kentelioù seniñ digant ur c'helenner n'en devije graet nemet lenn diwar-benn ar seniñ) hag a oar treuzkas furnez ar re gozh. Ouzhpenn kelenn ha displegañ e rank ar c'helenner bezañ ur skouer evit ar studier eus ar pezh a zo e penn an hent.\nMar ne gav ar studier kelenner gwirion ebet e c'hall enoriñ ha seveniñ al lidoù gant e galon, o c'hrompren gant e spered ha klask bezañ intret ganto.\nHep unan eus an daou zoare-se ne vo ar studi nemet berniañ fedoù didalvez n'o devo levezon ebet war emzalc'h an den.\nWar an HentAozañ\nMard eo ret kavout ur c'helenner skouerius, penaos e reas an henfured evit dizoleiñ an Hent ?\nEvel m'o devoa desket treiñ pri an douar da bod prizius, eme Xun Zi : dre wellaat an doare a-feur ma veze treuzkaset a rummad da rummad a-hed ar c'hantvedoù.\nDres evel ma ne c'haller ket bezañ ur junzi hep studiañ peogwir eo fall natur mab-den, den ne oar dre natur fardañ ur pod prizius diwar pri an douar : ret eo e vije bet tud ampartoc'h eget ar re all a zizoloas penaos ober podoù, ret eo ivez e vije tud o devoa c'hoant da zeskiñ ober, ha tud da gelenn d'an dud all, ha tud mennet da bleustriñ a-benn ober podoù gwelloc'h-gwellañ. Evel-se e reas an henfured : rummadoù anezho a sellas pizh ouzh mab-den, a ijinas lezennoù da reoliañ ar gevredigezh, betek kavout an Hent, an doare gwellañ da urzhiañ ar gevredigezh hervez Xun Zi.\nHevelep disoc'h, eme ar prederour, zo deuet diwar deskadurezh ar fured, n'eo ket diwar o natur, a oa ken fall ha hini an dud all peogwir e vez heñvel an natur a zen da zen hag a rummad da rummad. Dre studiañ hag ober taolioù-arnod int deuet a-benn da zizoleiñ an Hent. Klok eo an anaoudegezh, n'eus nemet heuliañ an Hent ; klask bezañ ur junzi pe ren war ur boblad hep studiañ ha pleustriñ war an Hent hervez skouer an henfured zo evel klask adijinañ penaos ober ur pod hep bezañ gwelet ur poder o labourat. Sur a-walc'h e c'halljer dont a-benn, gant kalz labour, kalz amzer ha kalz chañs, met aesoc'h eo studiañ ar pezh a zo bet ijinet diwar skiant-prenet an amzerioù kent.\nE 心 xīn, ar galon-spered, emañ skiant pep den hervez an hengoun sinaat ; evel Meng Zi e krede Xun Zi e rankje ar galon bezañ "aotrou ar c'horf". Ouzhpenn ur c'helenner a-zoare neuze e ranker kaout ur galon-spered a-zoare, da lavaret eo unan sioul hag emzastumet a-benn studiañ, rak a-du gant an Hent eo ober gant ar galon a-benn sturiañ ar c'hoantoù ha divizout diwar-benn ar mad hag ar fall.\nHervez Meng Zi ha Xun Zi ne zivizer ket a-zivout ar c'hoantoù, a zo un tamm eus natur mab-den. Perzh ur galon-spered yac'h eo reoliañ ar c'hoantoù, pa ne ra war o zro nemet pa vez reizh en ober. Em reoliañ a ra xīn, ha reoliañ an tammoù all eus ar c'horf. Dre oberennoù ar galon-spered e c'hall mab-den krouiñ lidoù ha reolennoù madelouriezh a-benn tec'hel diouzh e natur fall.\nEr Xunzi e tispleg ar prederour penaos diorren ar galon-spered a-benn mirout a faziañ.\nRet eo gourdoniñ xīn evit ma teufe euvridik, emzastumet ha sioul. Dre-se ez anavezo an Hent hag e tenno splet anezhañ.\n"Goullo" eo ar ger arveret gant Xun Zi evit "euvridik" : dizehan e vez ar galon-spered o teskiñ hep bezañ leun gwezh ebet.\n"Unvan" a skriv ar prederour evit "emzastumet" : gouest e teu xīn da vezañ emskiant eus daou du un dra pe ur c'heal hep na vije kenc'hoari etrezo.\n"Difiñv" a ra evit "sioul" : dishual e vez ar galon-spered pa ya a labour da labour, hep dizurzh, ha didrubuilh pa vez o teskiñ traoù nevez.\nPa vez xīn goullo, unvan ha difiñv e c'hall kompren an Hent ; anez-se e vez dallet ha/pe heskinet, evel ma rebech Xun Zi ouzh ar brederourien all : ne wel o c'halon-spered nemet un doare eus an Hent, heskinet int gant an tamm nemetañ a welont ha droukveskañ a reont un troc'had hent gant an Hent en e bezh.\nAr yezh hag ar boelloniezh : an anvioù reizhAozañ\nAr Xunzi, kaerskrivet gant\nNe oa ket Xun Zi dedennet gant ar boelloniezh. Pa oa prederourien all eus e amzer, evel heulierien Mo Zi da skouer, o sevel ur reizhiad kempoell a-benn arguziñ (helavarouriezh, digenveizadoù, kendrec'hiñ ur rener a-zivout ur mennozh kent arguziñ a-benn e kendrec'hiñ a-zivout ar mennozh kontrol) e tisklêrie Xun Zi e oa ur c'holl-amzer eus kement-se holl. Kendrec'hiñ diwar-benn ar wirionez hepken eo pal an arguzenniñ, emezañ, hag an Hent eo ar wirionez. An Hent eo ret studiañ, ha didalvez pe gwallus eo ober disheñvel.\nEr skrid Kendivizoù XIII.3  ez erbede Konfusius reizhañ an anvioù (正名 , zhēng míng), ar pezh a gasas Xun Zi da lakaat ar yezh en e brederouriezh, en un doare resis-kenañ evit e amzer. Difenn an Hent e oa ar pal, evel-just.\nDa soñj Xu Zi avat ez eo arabat kemmañ an anvioù a zo, zoken pa ne glotont ket resis gant o dave : ur fazi e vije kemmañ anvioù a zo bet degemeret gant an holl, peogwir ne ouije mui den a betra e komzjed ez resis. Hogen ret eo diforc'hañ etre ar ger, a zo divizet, hag ar pezh a anver, a zo ur gwirvoud ergorek – ha pa vije anvet water, الماء, agua pe 水 e chom dour ar pezh eo dre natur. Setu perak e talc'h Xun Zi da unan eus penaennoù ar Gonfusianegezh : ret eo d'an anv bezañ feal d'ar wirionez ; emañ ar gwir gant Meng Zi pa ra an diforc'h etre "kastizañ un torfedour" ha "lazhañ ur roue" mar n'eo ket ar roue dellezek da ren. .\nEnep heulierien Mo Zi e savas Xun Zi er c'heñver-se, pa lavarent : "ul laer n'eo ket un den, neuze lazhañ ul laer n'eo ket lazhañ un den". Kement-se n'eo ket reizhañ an anvioù, emezañ, ha pell emañ diouzh an Hent, rak tud eo al laeron dre natur, zoken pa n'int ket tud wirion er ster konfusian (君子 junzi, "den a enor"). Ergorek eo ar gwirvoud, divizet eo an anvioù, ha dereat (heñvel ouzh an diviz) pe zizereat (disheñvel diouzh an diviz) e c'hall un anv bezañ.\nOuzhpenn da gement-se tiforc'he Xun Zi etre anvioù mat (aes, didro, a zegas ar gwirvoud d'ar spered diouzhtu pa vezont distaget) hag anvioù fall. Zhēng míng eo ober gant anvioù mat a-benn ma vije meizet ar gwirvoud, rak evit eskemm mennozhioù emañ ar yezh, ha ret e vije skarzhañ kement tra a vir ouzh an eskemm bezañ fraezh ha sklaer, evel c'hoarioù yezhoniel ar brederourien all.\nE-kerzh Marevezh ar Stadoù Brezelour e vevas Xun Zi, pa oa meur a Stad oc'h em gannañ a-benn ren war Sina a-bezh. Dilezet e voe an doareoù politikel kozh, troet an dud hag an armerzh war-du galloud an armeoù. Holl brederourien an amzer a glaskas penaos degas stabilded, urzh ha surentez en ur bed aet da ziskiant.\nAes e oa ar respont hevez ar Gonfusianed : ret e oa distreiñ da zoareoù an henamzer, pa veze urzh er bed. Evit Xun Zi pergen e oa ret adstaliañ reizhiad al lidoù kozh.\nAn unpenniezh e oa ar gouarnamant gwellañ hervez holl brederourien marevezh ar Stadoù Brezelour. Ne oa ket anv a werinelezh : ar roue a oa e penn ar Stad, gwir en devoa da gemer disentezioù war an holl dachenneoù, da envel, diskargañ, lakaat d'ar marv kement kargad a oa er Stad. Ar roue a c'halle koll ar gador abalamour ma ne sevene ket e zeverioù, hogen e warlerc'hiad ne oa ket dibabet gant ar bobl.\nKlask a reas politikourien ar mare reoliañ ar gouarnamant dre an hengoun hag ar mennozhioù kentoc'h eget dre al lezennoù. Heulierien Mo Zi a lakae an Neñv a-us ar roue : diwar intrudu an Neñv e vije brezel pe zispac'h da ziskar ur roue mac'homer, n'eo ket dre youl ar bobl ; enebiñ a reas Xun Zi : da-geñver ar bobl e oa deverioù ar rouaned, n'eus Neñv ebet o kas politikerezh ur Stad.\nEvel an holl Gonfusianed e selle Xun Zi ouzh ar Stad evel ouzh ur familh, ar roue o vezañ evel un tad evit ar bobl, oc'h ober mat war he zro, ha dre vezañ feal d'he roue e respontje ar bobl.\nUn abeg all a oa evit bezañ ur rener konfusian : mar ne blij ket o rener d'an dud e nac'hont brezeliñ evitañ, hag en arvar en em gav ar Stad da vezañ lonket gant unan all.\nLidoù ha sonerezhAozañ\nUnan eus palioù al lidoù e oa bevenniñ galloudoù ar renerien ha pouezañ war o deverioù da-geñver ar bobl, en doare konfusian. Unan all, hervez Xun Zi, eo delc'her d'an dereoù er gevredigezh.\nDa soñj Xun Zi, diskar urzhaz ar gevredigezh e oa ar pennabeg da zizurzh marevezh ar Stadoù Brezelour. Pa ne vev mui an dud hervez o dere gwirion e kevezont a-benn seveniñ o c'hoantoù. Dav eo neuze, emezañ, sklaeraat an derezioù, diforc'hañ etre renerien ha sujidi, breudeur henañ ha breudeur yaouankañ, etre gwazed ha merc'hed. Pa oar un den diouzh e zere ha diouzh ar gwirioù ha deverioù a zo stag outañ ne glask ket kaout muioc'h eget n'eo dereat, alese urzh ha stabilded er gevredigezh – ha muioc'h a hevoud evit an dud eget pa vezont o keveziñ.\nPeogwir e vez techet an dud, dre o natur fall, da glask seveniñ o c'hoantoù e klaskont holl kaout an traoù gwellañ a zo a-fed boued, dilhad, pinvidigezh. Ha reizh eo, rak ar fured hepken a gement zo gouest da vestroniañ o c'hoantoù. Peogwir eo harzet peadra ur vro ne c'hall ket an holl dud bastañ d'o c'hoantoù, ret eo dezho deskiñ divizout ha poellek eo o c'hoant pe get, ha setu pal al lidoù hervez Xun zi : kelenn d'an dud seveniñ o c'hoantoù en un doare dereat.\nGant reizhiad hengounel al lidoù e veze reoliet deverioù pep dere kevredigezhel da-geñver ar re all, ha pelloc'h c'hoazh, rak reoliet ivez e veze an traoù danvezel dre zere, koulz ha livioù an dilhad, an doareoù da veajiñ, an obidoù hag all.\nAr sonerezh a oa pouezus en doare da ren ur Stad, rak Sinaiz an henamzer e krede dezho e oa ar sonerezh an dro eeunañ hag efedusañ da levezoniñ fromoù an dud. Ret eo oa neuze, hervez Xun Zi, seniñ ar pezhioù a zeree a-benn mestroniañ fromoù an dud hag o mirout war an Hent. Sonerezh dizereat a c'hallje degas feulster ha diskar urzhaz ar gevredigezh, setu e ranke ar Stad embann petore sonerezh a vije mat evit fromoù dereat an dud, ha petore sonerezh a vije direizh hag arvarus evit kempouez ar gevredigezh.\nAr galloud madelourAozañ\nKozh e oa ar meizad-se dija da vare Xun Zi, met dre aberzhoù en enor d'an doueed e veze gounezet en henamzer. Adal Konfusius hag ar c'heal a junzi e voe troet tamm-ha-tamm e galloud arwarzh ar rener karet gant e bobl, zoken pa lez e vaodierned da ren war an traoù danvezel. Diwar skouer o rener e teuje ar sujidi da vezañ vertuzus, ar stad aes da verañ, ha didalvez al lezennoù hag ar c'hastizoù.\nXun Zi avat ne oa ket ken gwellseller ha Konfusius, petra bennak ma krede ivez e galloud ur rener skouerius.\nTri doare rener a zo, hervez ar prederour. El live izelañ emañ ar rener a glask brasaat e diriad dre nerzh an arme, a gemer tailhoù pounner hep soñjal e buhez ar bobl, a ren dre lezennoù strizh ha kastizoù garv, hag a goll ar gador en diwezh. En eil live emañ ar rener a gas ar Stad en un doare efedus, a chom skañv war an tailhoù, a oa tuta maodierned ampart, a ra mignoned eus ar Stadoù amezek, a c'hall treiñ da bennrener. El live uhelañ emañ ar rener gwirion, a zo karet gant e sujidi en abeg d'e bennaennoù lidel, a c'hall unvaniñ broadoù hep an disterañ brezel peogwir e fell d'an dud bevañ dindan e ren. Hennezh zo heñvel ouzh renerien an amzer gozh, a ouie ren hervez an Hent.\nSiwazh, peogwir eo fall natur mab-den e ranker ober gant lezennoù ha kastizoù, eme Xun Zi, rak lod tud em lakaio e-maez lezenn an Hent. Gant ar stadadur-se marteze e voe Han Fei Zi, unan eus studierien Xun Zi, levezonet kent sevel e zamkan "Gopr ha kastiz" a voe ken kriz da Sinaiz dindan ren ar remziad Qin hag al Lezennourien.\n↑ Gwelit ar pennad Pevar Levr ha Pemp Klaselour\n↑ Gwelit ar bajenn Pevar Levr ha Pemp Klaselour\n↑ Mengzi 1/2/8\nEBREY Patricia Buckley, Chinese Civilization : A Sourcebook, Free Press, New-York, SUA, 1993, ISBN 978-0-02-908752-7\nArroudoù @ http://academic.brooklyn.cuny.edu/core9/phalsall/texts/hsun-tse.html\nKNOBLOCK John, Xunzi : A Translation and Study of the Complete Works,Vol. I, Books 1-6, Stanford University Press, Stanford, California, SUA, ISBN 978-0-8047-1451-8\nArroudoù @ http://www.humanistictexts.org/xunzi.htm\nSCHIPPER Kristopher, Xunzi, en Encyclopædia Universalis, Albin Michel, Paris, 1998, ISBN 978-2-226-10092-4\nELSTEIN David., Internet Encyclopedia of Philosophy, 30 Eost 2004, http://www.iep.utm.edu/xunzi/\nMENG ZI, The Works of Mencius, http://nothingistic.org/library/mencius/, gant Stephen R. McIntyre\nSIMA Qian (troet gant J. Pimpaneau), Mémoires historiques – Vies de Chinois illustres, Picquier, Arles, Bro-C'hall, 2002, ISBN 978-2-87730-611-9\nXUN Zi, Xun Zi, troet gant Ivan P. Kamenarović, Éditions du Cerf, Paris, 1987, ISBN 978-2-204-02794-6\nBookRags, lec'hienn ar studierien hag an enklaskerien, http://www.bookrags.com/biography/hsun-tzu/\n• http://www.mandarintools.com/, gant Erik Peterson, Janya Inc., Amherst (NY) & Washington D.C, SUA\nAdtapet diwar « https://br.wikipedia.org/w/index.php?title=Xun_Zi&oldid=1765027 »\nDernière modification le 23 Eos 2017, à 19:25\nKemmoù diwezhañ degaset d'ar bajenn-mañ d'an 23 Eos 2017, da 19:25.


Galv d’ur bodad souten evit ur stourmer galvet e komiserdi Gwened da-heul klemm Skol-Veur Kreistez Breizh\nE-kerzh gouel etrekeltiek diwezhañ en Oriant e oa bet kaset un oberenn arouezel dirak stand Skol-veur Kreistez Breizh gant totemoù panellerezh disammet evit goulenn aotregezhioù e brezhoneg hag ur stummadur evit an danvez skolaerien divyezhek. Evel respont d’hor goulennoù emgav eo bet savet klemm evit laeroñsi gant skol-veur kreistez Breizh. Galvet e vo neuze ur […]\nKenemglev evit ar brezhoneg : d’ober petra ? – Lizher digor Ai’ta!\nLizher digor da holl dilennidi kuzul-rannvro Breizh ha d’an dud war ar renk evit dilennadegoù-rannvro miz Kerzu Demat deoc’h, En Emglev evit Dazont Breizh bet sinet d’an 13 a viz Kerzu 2013 etre ar Stad ha rannvro Breizh e oa raktreset ur c’henemglev ispisial evit kadarnaat dazont ar brezhoneg. Embann a reomp hiziv an destenn […]\nSevel a ra klemm Skol-Veur Kreistez Breizh a-enep stourmerien ar brezhoneg !\nE-kerzh gouel etrekeltiek diwezhañ en Oriant e oa bet kaset un oberenn arouezel dirak stand Skol-veur Kreistez Breizh evit sevel a-enep politikerezh ar skol-veur war ar brezhoneg. Disammet ‘oa bet totemoù panellerezh unyezhek dirak stand ar skol-veur e gouel etrekeltiek en Oriant. Evit gouzout hiroc’h, sellet ouzh al liamm evit an teul klok + video […]\n14 pal da dizhout evit un emglev a-feson evit diorren ar brezhoneg !\nDeuet e oa an Ao. Jean-Marc Ayrault, eñ kentañ ministr d’ar c’houlz-se, betek Roazhon e miz Kerzu 2013 evit sinañ asambles gant prezidant rannvro Breizh un Emglev evit Dazont Breizh. En destenn-mañ ez eus anv eus « ur c’henemglev a-ziforc’h » evit ar brezhoneg ha toare e vo sinet an destenn-se e-kerzh an diskar-amzer. Fellout […]\nKemennadenn Maer Gwened diàr an eil lise Diwan : skrivet en deus ar strollad Ai’ta ! d’ar c’huzul-kêr Gwened\nKaset en deus ar strollad Ai’ta ! ul lizher da bep kuzulier-kêr araok kuzul-kêr Gwened dalc’het d’ar 25 a viz gwenholo. (lizher stag amañ). Reit en doa ar maer da c’houiet e oa « da vat a du ar Brezhoneg ha sevenadur Breizh » e-kerzh e brezegenn evit lid troioù-goug an erminig e Gwened d’an 19 a viz […]


D’an 19 a viz Kerzu 2015 e oa bet kaset da benn un oberenn difeuls arouezel divountiñ panelloù e ti-gar Kemperle (goude hini Plouared-Treger). Pal e oa sevel a-enep ar banellerezh servij nevez-flamm a vo staliet gant an SNCF en holl dier-gar Breizh war-vord linenn nevez an tren tizh bras (TTB) ac’hann da 2017. Em […]\nPolitikerezh yezh ar rannvro ? Lizher d’ar prezidant Le drian\nAotrou Prezidant Rannvro Breizh, Goulenn a reomp diganeoc’h un emgav a zivout politikerezh yezh rannvro Breizh. Dre hon dibaboù bremañ eo e vo roet un dazont d’ar brezhoneg pe get, hag an doare nemetañ evit reiñ un dazont dezhi a zo gant souten ar rannvro. Sklaer eo hiziv eo gwan-tre youl ar rannvro evit sevel […]\nDa heul ar galv resevet (dindan) digant ar strollad “Stourmomp Asambles evit ar Brezhoneg” e sav Ai’ta! a-du gant ar pemp goulenn mallus evit dazont hor yezh ha gervel a ra d’e dro d’en em vodañ disadorn, 26 a viz Meurzh da 11 eur 30, dirak Breujoù Breizh e Roazhon. Deomp niverus da c’houlenn groñs […]\nD’an 8 a viz Meurzh 2016 hon eus kaset ul lizher digor d’ar Prezidant Tolpad Gwened, Pierre Le Bodo ha d’e besprezidant kentañ, Yves Questel, Maer Teiz-Noaloù, en deus freuzet ar garta “Ya d’ar brezhoneg” nevez zo. Kaset eo bet al lizher-digor-mañ d’an holl besprezidanted ha kuzulierion kumuniezh tolpad Gwened ivez. —- Aotroù Prezidant Kumuniezh […]\nDilennadegoù a vo e Skol-veur Breizh Izel d’ar 1añ ha d’an 2 a viz Meurzh 2016 evit dibab ar c’huzul-merañ nevez. Tri den a zo war ar renk an dro-mañ evit bezañ prezidant, pa ne c’hell ket en em ginnig en-dro Pascal Olivard : Matthieu Gallou, Pascal Gente ha Fabrice Huret. Diwar intrudu strollad Ai’ta! ez […]


Stephenie Meyer e miz Ebrel 2009\nskiant-faltazi, romantoù evit ar grennarded\n24 a viz Kerzu 1973\nStephenie Meyer (24 a viz Kerzu 1973, Connecticut) a zo ur skrivagnerez stadunanat. Brudet eo an heuliad pevar romant he deus skrivet evit ar grennarded : Twilight, New Moon, Eclipse ha Breaking Dawn. Enno e kont istor ur grennaredez a 17 vloaz anvet Bella, hag a ya da chom da di he zad en ur gêr drist anvet Forks. Eno e kej ouzh Edward, ur studier kevrinus ha brav-kenañ. D’ar 6 a viz Mae 2008 ez eo deuet The Host er-maez er Stadoù-Unanet, ur romant evit an dud deuet eo, ennañ ur meskaj skiant-faltazi hag istor karantez.\nStephenie Meyer a gasas he bugaleaj e Phoenix (Arizona). Un diplom war al lennegezh saoznek a dapas kaout e Brigham Young University e Provo (Utah). Eno ivez e kejas gant he gwaz. Pevar mab o deus hiziv an deiz. Meyer a lavar e teuas awen dezhi a-drugarez d’un huñvre a reas d’an 2 a viz Even 2003. An huñvre-se e a gont e 13vet pennad ar romant. Goude bezañ skrivet ar romant kentañ e sinas ur gevrat gant an ti-embann Little, Brown and Company. Er penn-kentañ ne felle ket d’an embanner e vefe skrivet ur pevare lodenn, met asantiñ a reas pa welas ar berzh a rae an tri romant kentañ.\nThe Short Second Life of Bree Tanner (2010; novella)\nLec’hienn ofisiel Stephenie Meyer\nAdtapet diwar « https://br.wikipedia.org/w/index.php?title=Stephenie_Meyer&oldid=1973690 »


Lizer d’ar Romaned - Le Diocèse de Quimper et Léon\nAccueil - Testamant Nevez - Lizer d’ar Romaned\nLizer d’ar Romaned\nLizer d’ar Romaned :\nA-wel d’eur veaj e-neus soñj da ober e Rom heb dale war dro ar bloavez 57-58, Paol a gas al lizer hir-mañ d’an Iliz a zo er gêr-se, evid displega ar menosiou pouezusa euz e Aviel. Diskouez a ra eo dre ar feiz er Hrist, maro hag adsavet da veo, ha dre ar Vadeziant e teu an oll dud – hag int-i peherien –, da veza justizet hag e resevont ar Spered-Santel a ra dezo beva e bugale da Zoue frankizet euz al lezenn juzeo hag euz dalh ar pehed. Israel, gwir eo, ar bobl dibabet, n’eo ket deuet da heulia an urz-se a zilvidigez dre ar feiz : dre e faot eo ha n’eo ket dre faot Doue.\nAr pez a zo erruet, en a-beg d’an dinah-se, eo ez eo bet ar Helou Mad roet da anaoud buannoh d’ar bayaned.\nOuspenn, eun deiz a zeuio hag e vo salvet an Israel gwirion.\nD’an oll dud vuia karet Doue a zo e Rom, peoh ha gras a-berz Doue.\nI. 1 Paol, servicher Jezuz-Krist, galvet da Abostol, dibabet evid Aviel Doue ; 2 an Aviel-se, bet embannet en araog gantañ dre ar brofeded ha dre ar Skrituriou sakr, 3 a zo diwarbenn e Vab, ganet hervez e natur-den euz gouenn David, 4 lakeet Mab da Zoue gand galloud, hervez Spered ar zantèlèz dre e adsav a-douez ar re varo, eñ, Jezuz-Krist, on Aotrou. 5 Drezañ on-eus resevet ar hras da veza ebestel ; deom-ni, evid enor e ano, da zegas on oll bayaned da zentidigez ar feiz. 6 C’hwi ivez a zo anezo hag a zo galvet gand Jezuz-Krist. 7 D’an oll dud vuia- karet Doue, o chom e Rom, kêr hag a zo da Zoue, ha galvet da veza sent, deoh, gras ha peoh a-berz Doue an Tad hag an Aotrou Jezuz-Krist.\nPaol ha kristenien Rom\n8 Da genta e lavaran bennoz d’am Doue, dre Jezuz-Krist evidoh oll, peogwir e vez embannet ho feiz dre ar bed a-bez. 9 Rag test eo Doue din, eñ hag a zervichan em spered o prezeg Aviel e Vab, e ran eñvor ahanoh heb ehan, 10 o houlenn atao em fedennou, m’am-bo dizale tro vad, eur wech, da vond beteg ennoh gand e volontez. 11 C’hoant braz am-eus d’ho kweled evid rei perz deoh en eun donezon spirituel bennag d’ho kennerza, 12 da lavared eo evid kaoud frealz en ho touez, an eil e ser egile dre ar feiz a zo ennom oll, hoh hini ha va hini. 13 Ne fell ket din, breudeur, e chomfeh heb gouzoud am-eus greet aliez ar menoz da vond beteg ennoh, – miret eo bet ouzin beteg henn, – evid dastum eun tammig frouez en ho touez, koulz hag e-touez ar bayaned all. 14 Dleour on e keñver ar Gresianed, hag ivez ar Varbared, e keñver an dud desket hag ivez an dud dizesk. 15 Evel-se ema ennon ar menoz da brezeg an Aviel deoh-hwi ivez a zo o chom e Rom. 16 Rag, n’am-eus mez ebed euz an Aviel, eun nerz euz Doue eo evid ar zilvidigez, evid an neb a gred, evid ar Juzeo da genta hag evid ar Gresian. 17 Rag diskouezet eo ennañ justis Doue, euz ar feiz d’ar feiz, hervez ma ’z eo skrivet, « An neb a zo just, euz ar feiz e-no buez ».\nPehed ar Bayaned\n18 Rag en em ziskouez a ra kounnar Doue euz lein an neñv war beb difeizded, peb falloni an dud a zalh ar wirionez dindan galloud ar fallentez, 19 peogwir eo sklêr enno ar pez a heller anaoud diwarbenn Doue, rag Doue e-neuz henn diskleriet dezo. 20 Rag, ar pez ne heller ket gweled e Doue, abaoe m’eo krouet ar bed, a hell spered an den her gweled en e oberou, e halloud peurbadel hag e zoueelez. N’o-deus eta digarez vad ebed, 21 peogwir, daoust dezo anaoud Doue, n’o·deus rentet dezañ, e-giz Doue, na Gloar, na Trugarez. Er hontrol eo, diboellet int bet en o divizou ha teñvaleet eo o halon diskiant. 22 Hag int-i, tud fur war o meno, a zo deuet da veza foll. 23 Troket o-deus Gloar an Doue divarvel ouz eur skeudenn heñvel ouz an den, ouz evned, anevaled pevarzroadeg, pe loened stlej. 24 Setu perag e-neus Doue o lezet gand youlou fall o halonou, d’en em rei d’an hudurnez a zizenor o horvou enno o-unan. 25 Int-i hag o-deus troket gwirionez Doue ouz ar gaou, adoret ha servichet an traou krouet e-leh ar Hrouer ; ra vezo hemañ benniget da virviken. Amen ! 26 Setu perag e-neus Doue o lezet da heulia c’hoantegeziou mezuz : o merhed o-deus troket darempredou hervez an natur ouz ar re a-eneb an natur. 27 Er memez doare, ar wazed, dilezet ganto an darempred hervez an natur gand ar vaouez, entanet gand o youlou fall an eil evid egile, o-deus grêt traou mezuz, gwazed gand gwazed, en eur reseo ar gopr a oa red evid o diroll ; 28 hag o veza n’o-deus ket bet skiant da vired Doue dre an anaoudègez anezañ, e-neus Doue o lèzet da vond d’o spered direiz, da ober ar pez ne dleent ket ober. 29 Leun int a beb zireisded, a fallagriez, a c’hoantegez diroll, a zrougiez, leun a avi, a vuntrerez, a rendael, a douellerez, a falloni, a zrougprezegerez, 30 a wall vruderez ; enebourien da Zoue, dicheg, ourgouilluz, lorhuz, klaskerien droug, disent ouz o zud, 31 diskiant, disleal, digalon, didruez. 32 Daoust dezo anaoud mad menoz Doue hag a ziskleir eo din a varo ar re em ro da zeurt traou, n’eo ket a-walh dezo ober anezo, med a-du emaint gand ar re a ra kement-se.\nBarnedigez leal an Aotrou Doue\nII. 1 N’az-peus eta digarez vad ebed, te hag a varn, piou bennag e vefes, rag o varn ar re all, eh en em gondaonez da-unan, peogwir e rez kemend-all, te hag a varn. 2 Ha ni a oar mad, hervez ar wirionez, ez a barnedigez Doue a-eneb an dud a ra ar seurt traou-se. 3 Ha kredi a ra dit, te hag a varn ar re a ra an traou-se, hag a ra eveldo, e helli en em ziwall ouz barnedigez Doue ? 4 Ha dispriz azpefe evid ar brokuz m’eo e vadelez, e largentez, e habaskted, heb dond da añzav e poulz e drugarez ahanout da jeñch buez. 5 O veza ma’z out kaledet, ha ma ne jeñch ket da galon, e tastumez evidout eur barrad kounnar a-benn an deiz ma tiskouezo Doue e gounnar hag e varnedigez just, 6 a rento da beb hini hervez e oberou : 7 buez peurbaduz d’ar re a glask gloar, enor ha treh d’ar maro, o telher stard d’an oberou mad, 8 kounnar ha fulor d’ar re a zisent ouz ar wirionez hag a zent ouz ar falloni, 9 trubuill hag anken da gement hini a ra an droug, d’ar Juzeo da genta, d’ar Gresian da houde, 10 gloar, enor ha peoh da gement hini a ra ar mad, d’ar Juzeo da genta, d’ar Gresian da houde, 11 rag Doue ne ra da zen ebed diouz an doare anezañ, 12 rag ar re o-do pehet, heb al Lezenn, a yelo ivez heb al Lezenn da goll, ar re o-deus pehet dindan al Lezenn a vo barnet dre al Lezenn 13 rag n’eo ket ar re a zelaou al Lezenn eo a zo just dirag Doue, ar re a vir al Lezenn eo a vo kavet just. 14 Rag ar bayaned, int-i ha n’o-deus ket a Lezenn, pa viront, dre natur, gourhemennou al Lezenn, a zo evito o-unan eul Lezenn, int-i ha n’o-deus ket a Lezenn. 15 Diskouez a reont eo skrivet en o halon oberenn al Lezenn, a gement-se e ro o houstians ivez testeni, hag o zoñjou enno o-unan a zeu d’o zamall pe d’o dizamall, 16 evid an deiz ma teuio Doue, hervez va Aviel, da varn oberou kuzet an dud. 17 Med te, hag a zoug an ano a Juzeo, hag a laka da fiziañs el Lezenn ha da lorh e Doue, 18 te, hag a anavez·e volontez hag a oar anaoud petra eo ar gwella, kelennet ma’ z out gand al Lezenn, 19 te, hag a gred stard d’it beza heñcher an dud dall, sklerijenn ar re a zo en deñvalijenn, 20 kelenner an dud dizesk, mestr-skol ar vugale, war zigarez m’az-peus al Lezenn, reolenn ar ouisiegez hag ar wirionez, 21 te, eta, hag a ro kelennadurez d’ar re all ha ne roez ket dit da-unan, te hag a brezeg eo divennet laerez ha da-unan, heugi a rez ouz an doueou faoz hag e laerez traou sakr, 23 da lorh a lakez el Lezenn hag e tizenorez Doue o vresa al Lezenn, 24 ablamour deoh e vez mallozet ano Doue e-touez ar bayaned, evel m’eo skrivet ; 25 talvoudeg eo evidout, sur a-walh an amdroh, ma virez al Lezenn, med ma torrez anezi, emaout deuet evel diamdroh, daoust dit beza amdrohet. 26 Ma teu, eta, eun den diamdroh da viret oberou mad al Lezenn, daoust hag e ziamdroh ne dalvezo ket dezañ da amdroh ? 27 Hag hennez, diamdroh en e gorv, hag a vir gourhemennou al Lezenn, a varno ahanout-te, ha goude dit kaoud al Lezenn hag an amdroh, a zo eur breser Lezenn, 28 rag n’eo ket ar pez a weler eo a ra ar Juzeo, nag ar gleizenn a weler er horv eo a ra an amdroh, 29 med ar pez a zo kuz eo a ra ar Juzeo, hag an amdroh eo hini ar galon, hervez ar Spered ha n’eo ket hervez al Lezenn : eñ a reseo meuleudi, n’eo ket digand an dud, med digand Doue.\nDisentidigez an dud\nIII. 1 Petra eo eta emzav ar Juzeo ? Peseurt servich a ro an amdroh ? 2 Braz eo e peb doare ! Rag, da genta, enno eo bet fiziet lavarou Doue. 3 Ha petra ’ta ! Ma ’z eus bet lod difeiz, daoust hag o difeizded a gaso da fall fealded Doue ? 4 N’eo ket a-dra-zur ! Bez’ ez eo Doue gwirion, ha gaouiad kement den a zo, evel m’eo skrivet : ra vezi anzavet just en da gomzou, ra hounezi pa vezi barnet. 5 Med ma teu or fallagriez deom-ni da lakaad da splannaad justis Doue, petra ’lavarim ? Ha n’eo ket Doue fallagr, o lezel e gounnar da skei ? E-doare an dud eo e komzan. 6 N’eo ket a-dra-zur ! Rag neuze penaoz e varno Doue ar bed ? 7 Med ma ’z eo deuet gwirionez Doue diwar va gaou da·splannaad evid e hloar, penaoz eta e vezin-me kondaonet evel peher ? 8 N’eo ket hervez ar pez a zo bet rebechet deom, nag hervez ar pez a zo bet tamallet deom : da lavared eo e rafem an droug evid ma teuio ar mad. Just eo d’ar re-ze beza kondaonet.·\n9 Ha petra ’ta ? Ha bez’ ez om tud dreist ? N’om ket a-dra-zur. Juzevien ha Gresianed, oll om bet en araog tamallet da veza dindan ar pehed, 10 evel m’eo skrivet : « n’eus den just ebed, n’eus ket eun unan, 11 n’eus den fur ebed, n’eus ket eun unan o klask Doue, 12 oll int troet fall hag eet da fall, n’eus den ebed oh aber ar mad, n’eus ket eun unan, 13 eur bez digor eo o horzaillenn, gand o zeod e hadont an douellèrèz, eur binim naer aspig a zo dindan o muzellou, 14 o genou a zo leun a valloziou hag a drenkadurez, 15 prim eo o zreid evid mond da skuill ar gwad, 16 war o hent ema ar rivin hag ar gwaleur, 17 hag euz hent ar peoh, n’o-deus anaoudègèz ebed, 18 n’ema ket doujañs Doue dirag o daoulagad.\n19 Hag, her gouzoud a reom, kement a lavar al Lezenn, d’ar re a zo dindan al Lezenn eo henn lavar, evid ma vo serret peb genou, ha ma sujo ar bed oll da varnedigez Doue, 20 rag ne vo justizet den ebed dirazañ dre oberou al Lezenn ; ne zeu, dre al Lezenn, nemed an anaoudègèz euz ar pèhèd.\nAr justis a zeu euz ar feiz\n21 Bremañ a-vad,. heb al Lezenn, e-neus en em ziskleriet justis Doue : al Lezenn hag ar brofeded a zoug testeni dezi ; 22 justis Doue, deuet dre ar feiz d’ar re oll a gred, rag n’eus kemm ebed etre an dud ; 23 oll o-deus pehet, diouer o-deus oll a hras Doue, 24 med justizet int bremañ evid netra dre hras Doue, dasprenet ma’ z int bet e Jezuz-Krist. 25 Eñ eo e-neus o dibabet, pell araog, evid gounid truez Doue dre e wad, dre ar feiz evel-se e tiskouez Doue petra eo ar justis, o veza m’e-noa lezet digastiz ar pehejou a-wechall 26 e amzer e basianted ; ha diskouez a ra e justis en amzer-mañ evid beza just e-unan hag evid justiza an neb e-neus feiz e Jezuz.\n27 Euz peleh tenna lorh ? Ano ebed ! A-berz pe Lezenn ? Hini an oberou ? Tamm ebed, med a-berz Lezenn ar feiz, 28 rag ni a gred deom e teu an den dre ar feiz da veza justizet heb Lezenn an oberou, 29 Doue, hag eñ a vefe d’ar Juzevien kebken ? Daoust ha ne vefe ket ivez d’ar bayaned ? Eo a-vad, d’ar bayaned ivez, 30 peogwir n’eus nemed eun Doue hebken hag a justizo dre ar feiz an dud amdrohet, ha dre ar feiz an dud diamdroh. 31 Daoust ha terri a reom al Lezenn dre ar feiz · ? N’her greom ket a-dra-zur, he startaad eo a reom.\nAbraham, den a feiz\nIV. 1 Petra ’lavarim eta diwarbenn Abraham, on tad-meur, petra e-neus bet hervez an natur-den ? 2 Mar deo bet Abraham justizet dre e oberou, e-neus leh da fougeal, n’eo ket a-vad dirag Doue, 3 rag petra ’lavar ar Skritur ? Abraham a gredas e Doue hag e oe kontet an dra-ze dezañ da justis. 4 An hini a ra eun oberenn ne vez ket kontet ar gopr dezañ evel eun donezon med evel eun dra dleet ; 5 er hontrol, an hini ne ra oberenn ebed, med a gred en hini a zeu da justiza ar peher, e feiz a zo kontet dezañ da justis. 6 Evel-se David a gan eürusted an den a laka Doue ar justis en e gont heb delher kont euz e oberou : 7 « Eüruz an den ha ne zalho ket an Aotrou tamm kont ebed euz e behed ».\n9 Daoust hag an eürusted a zo evid an dud amdrohet nemedken, pe ivez evid tud diamdroh ? Rag lavared a reom, eo bet kontet da Abraham e feiz da justis. 10 Penaoz eta eo bet kontet dezañ ? E stad an diamdroh pe e stad an amdroh ? N’eo ket e stad an amdroh med e stad an diamdroh, 11 hag e resevas sin an amdroh evel siell ar justis a zeu dre ar feiz, resevet e stad an diamdroh ; evel-se e teuas da veza war eun dra tad an oll dud a gredo e stad an diamdroh evid ma vefe kontet dezo da justis, 12 ha tad ar re ha n’int ket bet amdrohet hebken, med a gerz war roudou feiz on tad-meur pa edo e stad an diamdroh, 13 rag n’eo ket dre al Lezenn e teuas da Abraham ha d’e lignez ar bromesa da gaoud ar bed da hêrèz, med dre justis ar feiz, 14 rag ma ’z eo heritour tud al Lezenn, dinerzet eo ar feiz ha kaset ar bromesa da netra, 15 rag diwar al Lezenn e sav ar gounnar ; el leh n’eus ket a Lezenn ne vez ket breset al Lezenn.\n16 Diwar ar feiz eo eta e teuer da veza heritour, hag evel-se eo dre hras, evid ma talvezo ar bromesa da lignez Abraham, eñ hag a zo tad d’an oll, 17 evel m’eo skrivet : « Grêt am-eus ahanout tad eun niver braz a boblou » ; tad eo dirag an Hini e-neus kredet ennañ, Doue, eñ hag a ro buez d’ar re varo, hag a halv da veza ar pez n’oa ket anezañ. 18 Eñ, oh esperoud, a-eneb peb esperañs, e-neus kredet, deuet eo da veza tad eun niver braz a boblou, hervez ar pez a oa bet lavaret dezañ : « evel-se e vo da lignez ». 19 Heb bralla en e feiz e soñjas en e gorv dinerzet, – tost da gant vloaz e-noa,- hag e korv dizeh Sara ; 20 Dirag promesa Doue, ne gouezas e douetañs ebed, med kennerzet e oe gand ar feiz, hag e rentas gloar da Zoue, 21 hag o veza ma krede stard e oa Doue gouest da zeveni e bromesa, 22·hag evel ma lavar c’hoaz ar Skritur : « Ablamour d’e feiz e-neus Doue justizet anezañ ». 23 Koulskoude, n’eo ket evid Abraham hebken eo bet skrivet kement-mañ : « kement-se a oe lakeet war e gont », 24 med evidom-ni ivez a zo war wel da veza lakeet ar feiz war or hont, peogwir e kredom en Hini e-neus savet Jezuz, on Aotrou, a-douez ar re varo, 25 roet evid or pehejou ha dasorhet evid ar justizadeg.\nAn den justizet hag e peoh gand Doue\nV. 1 Justizet eta dre ar feiz, bezom e peoh gand Doue dre Jezuz-Krist, on Aotrou, 2 roet e-neus deom kaoud perz, dre ar feiz, er hras m’emaom stard enni. Ol lorh eo hag on esperañs e gloar Doue. 3 N’eo ket hebken a-vad en on trubuillou zoken e lakom ol lorh, o houzoud e sav pasianted diwar an drubuill, 4 ha diwar ar basianted, vertuz amprouet, diwar vertuz amprouet, esperañs, 5 hag an esperañs ne ro ket a gerse, peogwir eo bet skuillet karantez Doue en or halon gand ar Spered Santel a zo bet roet deom. 6·Ya ! d’ar mare ma ’z oam c’hoaz dinerz, neuze, d’an eur merket gand Doue, e varvas ar Hrist evid tud dizakr ;. 7 rag a-veh e varvfed evid eun den just ; marteze evid eun den mad e kredfed mervel. 8 Doue a-vad a ziskouez frêz e garantez evidom ; mervel a reas an Aotrou Krist evidom d’ar mare ma ’z oam c’hoaz pehèrien ;·9 kent-a-ze eta, bremañ, pa ’z om justizet dre e wad·dezañ, e vezim salvet gantañ euz ar gounnar ? 10·Ma ’z eo gwir, e oem bet lakeet e peoh gand Doue dre varo e Vab, kent-a-ze ivez, bremañ p’emaom e peoh gantañ, e vezim salvet dre e vuez, 11 gwelloh c’hoaz ! on lorh a lakom e Doue, dre or Zalver Jezuz-Krist, e-neus on lakeet bremañ dija e peoh gand Doue.\nAdam ha Jezuz-Krist\n12·Ablamour da-ze, evel m’eo antreet ar pehed er bed dre eun den hebken, ha dre ar pehed ar maro, evel-se ar maro e-neus taget an oll dud en abeg m’o-deus oll pehet, 13·rag bez e oa pehed er bed araog al Lezenn ; med ar pehed ne hell ket beza rebechet pa ne vez Lezenn ebed ; 14·koulskoude, renet e-neus ar maro azaleg Adam beteg Moïzez, zokenn war ar re n’o-doa ket pehet o tisenti evel Adam, eñ hag a zo skeudenn an Hini da zond.\n15 Med kemm a zo etre ar pehed ha donezon ar hras, rag ma ’z eo marvet an oll dud dre behed unan hebken, eo deuet war an oll dud gras Doue hag e zonezon dre hras eun den hebken : Jezuz-Krist 16 hag etre an donezon ha pehed unan hebken ez eus kemm : pehed unan hebken a ra kondaoni, med gras Doue a lam pehejou niveruz evid ar justizadeg, 17 rag evel m ’eo deuet ar maro da ren dre unan hebken, dre faot unan hebken, e teuio kalz muioh c’hoaz ar re a reseo puill gras ha donezon ar justis da ren dre unan hebken, dre Jezuz-Krist.\n18 Evel m’eo deuet eta an oll da veza kondaonet dre faot unan hebken, evel-se ivez, oberenn justis unan hebken a zegas d’an oll eur justizadeg a ro buez. 19 Rag m ’eo bet lakeet an oll da veza peher dre zisentidigez unan hebken, evel-se ivez e vo lakeet an oll da veza just dre zentidigez unan hebken.\n20 Al Lezenn a zo antreet da lakaad ar pehed da vond war wasaad, med el lêh m’eo eet ar pehed war wasaad, eo bet ar hras kalz puilloh c’hoaz. 21·En doare-se, evel m’e-noa renet ar pehed evid ar maro, evel-se e ren ar hras dre ar justis evid ar vuez peurbaduz, dre Jezuz Krist, on Aotrou.\nMervel ha beva gand Jezuz\nVI. 1 Ha petra lavared neuze ? Ha chom a raim er pehed evid ma vo puilloh ar hras ? 2·Ne raim ket ! Peogwir ez om, ni oll, marvet d’ar pehed, penaoz e vevfem c’hoaz ennañ ? 3 Ha n’ouzoh-c’hwi ket eta, eo en e varo eo ez om bet badezet, ni oll hag a zo badezet e Jezuz Krist ? 4 Sebeliet om bet eta a-unan gantañ er maro dre ar Vadeziant evid ma renfem ni ivez eur vuez nevez, evel m’eo adsavet da veo an Aotrou Krist dre hloar an Tad ; 5·ha ma ’z om bet imboudet warnañ en eur maro heñvel ouz e hini, e vezim ivez en eun adsao da veo heñvel ouz e hini.\n6 Goud a reom : an den koz ennom a zo staget ouz ar groaz a-unan gantañ evid ma vefe dinerzet an natur-den douget d’ar pehed ha ne vefem mui sklaved d’ar pehed, 7 rag an neb a zo maro a zo frankizet euz ar pehed. 8 Med ma ’z om tremenet dre ar maro gand ar Hrist, e kredom e vevim ivez gantañ. 9·Rag her gouzoud a reom : an Aotrou Krist, adsavet da veo a-douez ar re varo ne varv mui ; ar maro warnañ ne ra mui e vestr. 10 Rag, eñ hag a varvas, a varvas d’ar pehed, eur wech evid mad ; 11 evel-se, c’hwi ivez, soñjit oh maro d’ar pehed hag e vevit evid Doue e Jezuz Krist.\n12 Ne reno eta mui ar pehed war ho korv marvel, o lakaad ahanoh da blega d’e youlou. 13 Na rit ket euz hoh izili armou a falloni evid ar pehed, med en-em ginnigit hoh-unan da Zoue evel tud beo savet a-douez ar re varo ha kinnigit hoh izili, evel armou ar justis, da Zoue. 14 Rag ar pehed ne vo ket mestr deoh, peogwir n’emaoh ket dindan al Lezenn, med dindan ar hras.\n15 Ha petra neuze ? Ha pehed a raim, peogwir n’emaom ket dindan al Lezenn, med dindan ar hras ? Ha n’eo ket avad ! 16 Ha n’ouzoh ket an dra-mañ : oh en-em ginnig evel sklaved evid senti, e vezit sklav an hini a zentit outañ, pe ar pehed evid ar maro, pe ar zentidigez evid ar justis.\nMeuleudiou da Zoue\n17 Gras Doue eo : sklav ma ’z oah d’ar pehed, ho-peus sentet a-greiz kalon da reolenn ar gelennadurez ez oh bet fiziet enni ; 18 frankizet euz ar pehed ez oh deuet da zervicha ar justis, 19 Komz a ran deoh e-doare an dud, ablamour ma ’z eo dinerz ho natur-den, evel m’ho-peus kinniget hoh izili evel sklaved an hudurnez hag an dizurz, evid an dizurz, evel-se kinnigit bremañ hoh izili evel sklaved ar justis evid ar zantelez. 20 Pa oah sklaved d’ar pehed, e oah frank e keñver ar justis ! 21 Ha peseurt frouez eta a zeue deoh neuze ? Mez ho-peus anezo bremañ, rag o zermen eo ar maro ; 22 bremañ a-vad, frankizet euz ar pehed ha deuet da veza sklaved da Zoue, c’hwi ho-peus douget frouez evid ar zantelez hag an termen eo ar vuez peurbaduz. 23 Rag gopr ar pehed eo ar maro, med donezon Doue eo ar vuez peurbaduz dre Jezuz Krist, on Aotrou.\nAr hristen frankizet euz al Lezenn\nVII. 1 Ha n’ouzoh-hwi ket, breudeur, – da dud gouizieg war al lezenn eo e komzan, – eo al lezenn mestrez an den e-keid ha ma vev ? 2 Rag ar vaouez dimezet a zo sujet d’he gwaz, dre al lezenn e-keid ha m’eo eñ beo, med ma teu avad d’ar gwaz mervel, ema-hi frankizet euz al lezenn e-keñver he gwaz. 3 Evel-se eta ma teu dezi mond gand eur gwaz all e-pad m’eo beo he gwaz, e vo greet avoultrerez anezi, med ma teu d’he gwaz mervel, e vo hi frankizet euz al lezenn e-doare ma ne vo ket avoultrerez en eur vond gand eur gwaz all. 4 Evel-se, c’hwi ivez, breudeur, a zo marvet d’al lezenn dre gorv an Aotrou Krisl, evid beza da unan all, d’an Hini a zo savet a varo da veo evid ma tougfem frouez evid Doue. 5 Pa vevem hervez an natur-den, e laboure en on izili youlou fall or pehejou, diwar goust al Lezenn, da ober deom dougen frouez a varo. 6 Bremañ a-vad om bet frankizet euz al Lezenn, marvet ma ’z om d’ar pez on dalhe sujet, deom da zervicha e-doare nevez ar Spered ha n’eo ket e-doare koz al lezenn.\nKefridi al Lezenn\n7 Petra lavarim eta ? Daoust ha pehed e vefe al Lezenn ? N’eo ket a-dra-zur ! Med n’am-eus bet anaoudegez euz ar pehed nemed dre al Lezenn, rag n’am bije ket anavezet ar c’hoantegez fall, ma n’he dije ket lavaret al Lezenn : « arabad dit c’hoantaad e fall ». 8 Tro a gemeras ar pehed da zila ennon peb c’hoantègèz fall dre ar gourhemenn ; rag heb al Lezenn eo maro ar pehed. 9 Me a-vad a veve heb lezenn gwechall. Med erruet ar gourhemenn, ar pehed a zo deuet adarre buez ennañ, 10 me a-vad a zo marvet. Evidon, ar gourhemenn, – douget eñ evid ren d’ar vuez, – a zo degouezet dezañ kas ahanon d’ar maro. 11 Rag ar pehed, kemeret tro gantañ dre ar gourhemenn, e-neus va zouellet ha kaset ahanon drezañ d’ar maro. 12 Evel-se, santel eo al Lezenn ; santel, just ha mad ar gourhemenn.\nAn den dindan ar pehed\n13 Deuet e vefe eta an dra vad da veza eur maro evidon ? N’eo ket a-dra-zur, med ar pehed eo ; evid en-em ziskleria pehed, gand eun dra vad e-neus roet din ar maro, evid ma teufe ar pehed da veza drougoberiuz en e wasa dre ar gourhemenn. 14 Rag goûd a ouzom eo speredel al Lezenn ; me a-vad a zo denel, gwerzet evel sklav d’ar pehed. 15 Ne intentan ket ar pez a ran : ar pez am-eus c’hoant da ober, ne ran ket, med ober a ran ar pez a gasaan. 16 Ma ran eta ar pez n’am-eus ket c’hoant da ober, eh anzavan gand al Lezenn eo hi mad. 17 Neuze, n ’eo ket ken me eo a ra kement-se, med ar pehed a zo o chom ennon. 18 Rag goûd a ran, n ’ema ket ar mad o chom ennon, – lavaret a ran em natur-den, – c’hoant da ober ar mad a zo em galloud, med henn ober n’ema ket, 19 rag ne ran ket ar mad am-eus c’hoant da ober, med ober a ran an droug n’am-eus ket c’hoant da ober. 20 Ma ran eta ar pez n’am-eus ket c’hoant da ober, n’eo ket me eo her gra, med ar pehed a zo o chom ennon. 21 Me hag am-eus c’hoant da ober ar mad, a gav eta al lezenn-mañ : an droug eo a zo em galloud, 22 rag plijout a ra din Lezenn Doue hervez va galloudden, 23 med em izili e welan eul lezenn all o stourm a-eneb lezenn va spered, hag o telher ahanon e gwask dindan lezenn ar pehed a zo em izili. 24 Eun den maleüruz ez on-me eta. Piou am diframmo euz an natur-den-se hag a gas d’ar maro ? 25 Gras Doue dre Jezuz Krist on Aotrou ! Setu me va-unan a zouj Lezenn Doue dre ar spered, ha lezenn ar pehed dre an natur-den.\nBeza frankizet dre ar Spered\nVIII. 1 Bremañ eta n’eus mui a gondaonedigez evid ar re a zo e Jezuz Krist, 2 rag Lezenn ar Spered hag a ro buez he-deus da frankizet euz al Lezenn, ar pehed hag ar maro, 3 ar pez n’helle ket ober al Lezenn, – dihalloud e oa dre an natur-den –, Doue a-vad, o kas e Vab e-unan en eur stad heñvel ouz an natur-den a behed ha diwar-benn ar pehed, Doue e-neus kondaonet ar pehed en natur-den, 4 evid ma vo sevenet penn-da-benn justis al Lezenn ennom-ni hag a gerz, n’eo ket hervez an natur-den, med hervez ar Spered.\n5 Rag ar re a vev hervez an natur-den, int-i a blij dezo traou an natur-den, med ar re a vev hervez ar Spered, int-i a blij dezo traou ar Spered, 6 rag plijadureziou an natur-den a gas d’ar maro, ha plijadureziou ar Spered a zo buez ha peoh, 7 peogwir plijadureziou an natur-den a ya a-eneb Doue, rag ne zoujont ket Lezenn Doue, n’hellont ket zoken henn ober ; 9 c’hwi a-vad, ne vevit ket hervez an natur-den, med hervez ar Spered, ma ’z eo gwir ema Spered Doue o chom ennoh, med an hini n’e-neus ket Spered an Aotrou Krist, hennez n’eo ket dezañ. 10 Mar dema eta an Aotrou Krist ennoh, ar horv a zo sujet d’ar maro, ablamour d’ar pehed, med ar Spered a zo buez ablamour d’ar justis, 11 ha ma chom ennoh Spered an Hini e-neus adsavet Jezuz a-douez ar re varo, hennez hag e-neus adsavet an Aotrou Krist euz a varo da veo, a roio buez ivez dre ar Spered a zo o chom ennoh, d’ho korvou marvel.\n12 Dleour om eta, breudeur, med n’eo ket d’on natur-den evid beva hervez an natur-se, 13 rag ma vevit hervez an natur-den, e kerzoh d’ar maro, med, ma kasit d’ar maro, dre ar Spered, oberou an natur-den, c’hwi a vevo ; 14 ar re oll a vez renet gand Spered Doue, a zo bugale da Zoue, 15 rag n’ho-peus ket resevet adarre eur spered a sklav evid beva en aon, med resevet ho-peus Spered ar mibien perhennet a laka ahanoh da grial : Abba ! Tad ! 16 Ar Spered-Santel e-unan gand or spered-ni, a ro testeni ez om bugale da Zoue, 17 ma ’z om bugale ez om ivez kenheritourien gand an Aotrou Krist, ma ’z eo gwir e houzañvom poaniou a-unan gantañ evid kaoud perz a-unan gantañ en e hloar.\n18 Rag me a zônj din, n’eo ket poaniou an amzer-mañ par d’ar hloar a zo o vond da veza diskleriet ennom. 19 O hortoz ema ar grouadelez, gand ar brasa mall, an diskleriadur-se euz bugale Doue, 20 rag dindan douellerez eo bet lakeet ar grouadèlèz, – n’eo ket dre e youl, med dre halloud an Hini e-neus he lakeet –, gand an esperañs 21 e vezo ivez ar grouadelez heh-unan er stad-se, frankizet euz sklavaj an dirolladur evid kaoud frankiz ha gloar bugale Doue. 22 Rag her gouzoud a reom, ar grouadelez a-bez a zo o hirvoudi hag o houzañv poaniou ar gwilioudi beteg bremañ, 23 n’eo ket hi hebken, med ni ivez hag on-eus donezon kenta ar spered, ni ivez a zo o huanadi ennom on-unan da hortoz ma vefem perhennet bugale da Zoue ha dasprenet on natur-den, 24 rag en esperañs hebken om bet salvet, hogen esperoud en eur weled, n’eo ket ken an esperañs, rag an hini a wel, penaoz dezañ esperoud ? 25 Med ma’h esperom ar pez na welom ket, kement-se a hortozom gand pasianted.\n26 Evel-se, ar Spered ivez a skoazell or zempladurez, rag n’ouzom ket goulenn er bedenn evel m’eo dleet. Med ar Spered e-unan a asped evidom gand huanadennou diêz da zisplega. 27 An hini a wel e goueled ar halonou a oar menoziou ar Spered, peogwir e ped hervez Doue evid ar zent.\n28 Her goûd a ouzom, evid ar re a gar Doue e tro peb tra d’o mad, galvet ma ’z int bet hervez e venoz, 29 rag ar re e-neus anavezet a-ziaraog, e-neus ivez merket a-ziaraog da zond da veza heñvel ouz skeudenn e Vab, evid ma vo hemañ ar henta euz eun niver braz a vreudeur, 30 ar re e-neus anavezet a-ziaraog, ar re-se ivez e-neus galvet, ar re e-neus galvet, ar re-se ivez e-neus justizet, ar re e-neus justizet, ar re-se ivez e-neus karget a hloar.\nMeulgan da garantez Doue\n31 Petra lavarim goude-ze ? Mar dema Doue ganeom, piou a vo a-eneb deom ? 32 Eñ avad n’e-neus ket damantet d’e Vab dezañ e-unan, evidom oll e-neus roet anezañ. Penaoz war eun dro gantañ ne rofe ket deom an oll hrasou ? 33 Piou a damallo an dud galvet gand Doue p’ema Doue o justiza anezo ? 34 Piou a gondaono, pa ’z eo Jezuz Krist marvet, gwelloh c’hoaz, adsavet da veo, eñ hag a zo en tu dehou da Zoue, hag a asped evidom ?\n35 Piou on distago diouz karantez an Aotrou Krist ? Ar waskèrèz, an anken, an heskinèrèz, an naon, an dienez, ar riskl, ar hleze ? 36 Hervez m’eo skrivet : « Ablamour dit-te e vezim lakeet d’ar maro a-hed an deiz, kemeret evid deñved mad d’ar gigèrèz ». 37 N’eo ket ! E kement-se ema ouspenn an treh ganeom dre an Hini e-neus or haret.\n38 Ya ! Sur om euz kement-mañ ! Nag ar maro, nag ar vuez, nag an élez, nag an oll galloudegeziou kuzet, nag an amzer a-vremañ, nag an amzer da zond, 39 nag ar stered, nag an neñvou, nag an donderiou, na tra krouet ebed, netra ne hello on distaga diouz karantez Doue a zo e Jezuz Krist on Aotrou.\nIsrael dibabet gand Doue ha dizent outañ\nIX. 1 Ar wirionez a lavaran en Aotrou Krist, ne lavaran ket a hevier, o veza ma rent ivez va houstiañs testeni din er Spered Santel. 2 Eur hlahar vraz am-eus hag eur boan dibaouez a zo em halon, 3 rag me va-unan, a garfe mond da goll, distag diouz Jezuz Krist, evid mad va breudeur a ouenn hervez an natur-den, 4 int-i hag a zo bugale Israël, dezo ar hras da veza perhennet, dezo ar hloar, an emgleviou, al Lezenn, dezo al lidou sakr, ar promesaou, 5 dezo an tadou-meur, hag anezo, hervez an natur-den, eo ganet an Aotrou Krist, eñ hag a zo dreist peb tra, Doue benniget da viken. Amen !\n6 N’eo ket a-vad eet da fall komz Doue, rag n’int ket Israël, ar re oll a zo euz gouenn Israël, 7 ha n’eo ket ablamour ma ’z int euz lignez Abraham eo ez int oll bugale dezañ, 8 med dre Izaag e savo dit eul lignez : evel-se n’eo ket ar vugale hervez an natur a zo bugale da Zoue, med n’eus nemed bugale ar bromesa da veza kontet evid lignez ; 9 setu amañ komzou ar bromesa : « d’ar mare-mañ e teuin endro hag he-do Sara eur mab ». 10 Kaerroh c’hoaz gand Rebeka dougèrèz euz gevelled euz on Tad-meur Izaag, 11 a-raog dezo beza ganet, araog dezo beza greet netra, mad pe fall, evid ma chomfe mennad Doue savet diwar e zibab, 12 stag, n’eo ket ouz an oberou, med ouz an Hini a halv, e oa lavaret dezi : « ar brasa a zujo d’ar bianna », 13 hervez ma ’z eo skrivet : « karantez am-eus bet ouz Jakob ha kas ouz Ezaü ».\n14 Petra lavarim ? Daoust ha mankoud a rafe Doue d’ar justis ? Ne ra ket a-dra-zur ! 15 Rag lavared a ra Moïzez : « trugarez am-bo ouz an hini a blij d’in kaoud trugarez outañ, ha truez am-bo ouz an hini a blij d’in kaoud truez outan » ; 16 evel-se eta ne zeu ket kement-se diwar bolontez an den na diwar e oberou, med diwar trugarez Doue. 17 Rag lavared a ra ar Skritur d’ar Faraon : « Evid kement-mañ am-eus da halvet, evid diskouez ennout va galloud hag evid ma vo embannet va ano dre ar bed a-bez ». 18 Evel-se eta, e-neus truez ouz an hini a fell dezañ hag e laka da galedi an hini a fell dezañ.\n19 Te lavaro neuze : perag dezañ klemm c’hoaz, rag d’e volontez piou e-neus dalhet penn ? 20 Piou ez out eta, o den, evid rebarbi ouz Doue ? Daoust hag an oberenn a lavaro d’ar micherour : perag az-peus greet ahanon evel-se ? 21 Daoust ha n’eo ket ar poder mestr war e bri-prad, evid ober gand ar memez tamm eul lestr a briz hag eul lestr disterroh ? 22 Ha m’e-neus Doue, gand ar c’hoant da ziskouez e gounnar ha da rei da anaoud e halloud, gouzañvet gand kalz a basianted, listri a gounnar dare da vond da goll, 23 ha kement-se ivez evid rei da anaoud braster a hloar e-keñver al listri a drugarez e-noa preparet en araog evid e hloar. 24 Rag ni, bet galvet gantañ, n’eo ket hebken a-douez ar Juzevien, med c’hoaz a-douez ar bayaned. 25 Evel ma lavar dre Ozea : « An hini n’oa ket va fobl, a anvin va fobl, hag an hini n’oa ket ar vuia-karet a anvin ar vuia-karet » ; 26 hag el leh m’oa bet lavaret dezo : « N’oh ket va fobl », e vezint anvet mibien an Doue beo-buezeg. 27 Izaïaz, diouz e du a embann diwarbenn Israël : « Goude ma vefe mibien Israël par da drêzennou ar mor, ar restad eo a vezo salvet », 28 hag an Aotrou a zeveno e Gomz krak-ha-berr war an douar, 29·evel m’e-neus ivez diouganet Izaïaz : »M’e-nije ket an Aotrou, Doue an Armeou, dalhet deom eur restad a lignez, e vijem deuet da veza par da Zodom hag heñvel ouz Gomor ».\n30 Petra da lavared ’ta ? Kement-mañ : ar bayaned int-i ha n’edont ket war glask euz ar justis, o-deus resevet ar justis, ar justis euz ar feiz. 31 Med Israel o klask eul lezenn a justis euz an oberou, n’e-neus ket kavet eur seurt lezenn, 32 ha perag ? O klask ar justis euz an oberou, ha n’eo ket euz ar feiz, e-neus strebotet ouz ar mên-skoill ; 33 hag evel m’eo skrivet : « Setu ma lakan e Sion eur mên strebotèrèz, eur mên-skoill hag an hini a gred ennañ n’e-no ket da gaoud mez ».\nAr memez Doue o-deus ar juzevien hag ar bayaned\nX. 1 Breudeur, c’hoant va halon ha va fedenn evito eo e vefent salvet, 2·rag test on o-deus int-i gred evid Doue, med n’eo ket hervez ar ouisiegez, 3 rag o tianaoud justis Doue, hag o klask seveni o hini o-unan, n’o-deus ket pleget da justis Doue ; 4 termen al Lezenn eo an Aotrou Krist evid ma vo justizet kement den a gred, 5·rag Moïzez a skriv diwarbenn ar justis a zeu euz al Lezenn : « an den he miro a vevo drezi ».\n6 Med ar justis a zeu euz ar feiz a gomz evel-henn : « Na lavar ket en da galon : piou a bigno d’an neñv », an dra-se a vije lakaad ar Hrist da ziskenn anezañ ; 7 na kennebeud : piou a ziskenno en islong, an dra-se a vije lakaad ar Hrist da zevel a-douez ar re varo. 8 Petra ’lavar eta ? « Tost dit ema ar Gomz, war da deod hag en da galon », da lavared eo, komz ar feiz a embannom, 9 rag ma teu dit anzav gand da deod, eo Jezuz an Aotrou, ha kredi en da galon e-neus Doue savet anezañ a-douez ar re varo, e vezi salvet, 10 rag kredi a wir galon a ren d’ar justis, ha diskleria ar feiz gand an teod, a ren d’ar zilvidigez. 11 Rag lavared a ra ar Skritur : « An hini a gred ennañ n’e-no ket a gerse », 12 rag n’eus kemm ebed etre eur Juzeo hag eur Gresian, rag oll o-deus ar memez Aotrou, brokuz e-keñver ar re oll a halv anezañ, 13 rag kement hini a halv ano an Aotrou a vo salvet.\n14 Penaoz e halvint an Hini n’o-deus ket kredet ennañ, ha penaoz e kredint heb na ve embann ebed ? 15 Ha penaoz eh embannint ma ne vezont ket kaset, evel m’eo skrivet : « Na kaer eo treid ar re a embann ar helou mad ! »·16 Med n’o-deus ket sentet oll ouz an Aviel, rag Izaïaz a lavar : « Piou e-neus kredet o selaou ahanon ? » 17 Ar feiz eta a zeu dre ar brezegèrèz hag ar brezegèrèz diwar komz an Aotrou Krist.\n18 Lavared a ran eta : daoust ha n’o-deus ket klevet ? – Eo ! « Dre ar bed a-bez eo eet trouz o mouez hag o homzou beteg penn pella ar bed », 19 hag e lavaran : ha n’e-nije ket bet Israel anaoudègèz ? Moïzez eñ da genta a lavar : « Me raio dezo avia ar re n’int ket eur bobl, ha kaoud droug ouz eur bobl diskiant ». 20 Izaïaz a gred lavared : « Kavet on bet gand ar re n’edont ket ouz va hlask, en em ziskouezet am-eus d’ar re ne glaskent netra euz va ferz ». 21 Da Israël eta e lavar : « A-hed an deiz am-eus astennet va daouarn warzu eur bobl diskredig ha disuj ».\nN’e-neus ket Doue dilezet Israel\nXI. 1 Lavared a ran eta : Daoust ha Doue e-neus troet kein d’e bobl ? N’e-neus ket a-dra-zur ! Rag me va-unan a zo lsraelad, euz lignez Abraham, euz meuriad Benjamin. 2 Doue n’e-neus ket troet kein d’e bobl e-noa anavezet en araog. Ha n’ouzoh ket petra ’lavar ar Skritur dre Eliaz, pa glemm ouz Doue a-eneb Israël ? 3 : « Aotrou, lazet o-deus ar brofeded, dismantret da aoteriou, ha setu m’on bet lezet va-unan, hag e klaskont va lakaad d’ar maro ». 4 Ha petra ’lavar dezañ mouez Doue ? : « Dalhet am-eus evidon eur restad a zeiz mil den, ar re n’o-deus ket pleget o glin dirag Baal ». 5 Evel-se eta en amzer-mañ ivez ez eus savet eur restad dibabet dre hras. 6 M’ar deo dre hras, n’eo ket hervez an oberou ; a-hend-all ar hras n’eo ket mui gras.\n7 Petra ’ta ? N’eo ket deuet Israël da gavoud ar pez a glask, ar re zibabet avad a zo deuet a-benn, hag ar re all a zo deuet da galedi, 8 hervez m’eo skrivet : « Dezo e-neus roet Doue eur Spered poud, daoulagad evid chom heb gweled, diskouarn evid chom heb kleved, beteg an deiz a hirio ». 9 David a lavar : « Ra vo o zaol eur pej evito, eur roued, eur mên skoill hag eur hastiz ; 10 ra zeuio o daoulagad da deñvalaad, evid chom heb gweled ; gra d’ho hein plega dalh mad ».\n11 Hag e lavaran eta : « Daoust ha n’o-deus ket strebotet evid koueza da vad ? Nann a-dra-zur ! Med dre o fehed eo deuet ar bayaned d’ar zilvidigez evid lakaad Israël da avia anezo ; 12 hogen, m’e-neus o fehed degaset pinvidigez d’ar bed hag o diskar pinvidigez d’ar bayaned, petra c’hoarvezo pa vezint distro da vad ? 13 Deoh c’hwi ar bayaned e lavaran, e kement ha ma ’z on abostol ar bayaned, eh enorin va ministrèrèz 14 evid ma lakin, mar deo posubl, tud va gouenn da gaoud avi ha ma salvin lod anezo, 15 rag m’e-neus o distaol greet emgleo ar bed, petra vo pa vint degemeret en-dro ? Netra nemed ar vuez o tond a-douez ar re varo.\n16 Mar deo santel an tamm kenta, santel eo ivez an toaz a-bez, ha mar deo yah ar wrizienn, yah ivez ar skourrou. 17 Mar deo bet distaget lod euz ar skourrou, te a-vad, olivez houez ma ’z oas, a zo bet imboudet warno, ha deuet da veza lod ganto e gwrizienn hag e seo druz an olivezenn. 18 Ne da ket da ober fae war ar skourrou distaget ; ma teufe dit disprijoud anezo, dalh soñj n’eo ket te eo a zoug ar wrizienn, med ar wrizienn eo a zoug ahanout. 19 Te ’lavaro moarvad : skourrou a zo bet distaget evid ma vefen-me imboudet. 20 Mad-tre ! Distaget int bet dre o diouer a feiz, ha te a-vad dre ar feiz eo e talhez mad, diwall ouz soñjou lorhuz, bez en aon kentoh ; 21 rag m’ar deo bet Doue dizamant ouz ar skourrou natur, e vezo ivez dizamant ouzit-te. 22 Gwel eta madelez ha ruster Doue : ruster diouz eun tu e-keñver ar re a zo kouezet, madelez en da geñver-te, ma chomez er vadèlèz-se ha-hend-all e vezi distaget te-ivez. 23 Med int-i ivez, ma ne jomont ket en diskred, a vezo imboudet ivez, rag gouest eo Doue d’o imboudi endro. 24 Rag ma’z out te bet distaget diouz eun olivezenn houez dre natur ha ma ’z out bet imboudet, a-eneb natur, war eun olivezenn vad, kalz gwelloh e vo ar re-mañ imboudet hervez natur war o olivezenn dezo o-unan.\n25 Rag ne fell ket din, breudeur,e chomfeh heb kaoud anaoudegez euz ar mister-mañ, gand aon na gredfeh beza fur drezoh hoh-unan ; kaledet eo bet lod euz Israel, beteg ma vo antreet ar braz euz ar bayaned, 26 hag evel-se Israel a vo salvet evel m’eo skrivet : euz Sion e teuio ar frankizer, pellaad a raio ar fallagriez diouz Jakob ; 27 hag evel-se e vo an emgleo a rin ganto pa lamin o fehejou ».\n28 Hervez an Aviel ez int enebourien ablamour deoh, hag hervez galvadenn Doue ez int karet ablamour d’an tadou-meur, 29 rag n’eus keuz ebed da zonezonou ha da halvadenn Doue, 30 rag evel m’ho-peus disentet gwechall ouz Doue, ha bremañ kavet truez ablamour d’o disentidigez dezo, 31 evel-se int-i ivez a zo disent bremañ, ablamour ma ’z eus bet truez ouzoh, evid ma vo evel-se ivez truezet outo bremañ. 32 Rag lakeet e-neus Doue an oll dud e dalh an disentidigez evid kaoud truez outo oll.\n33 Na pegen don eo pinvidigez, furnez ha skiant Doue, nag ez eo dreist galloud furchall e zivizou hag heulia roudou e venoziou ! 34 Rag piou e-neus anavezet menoz Doue ? Piou ’zo bet o kuzulia anezañ ? 35 Piou e-neus roet dezañ da genta hag a resefe gopr digantañ ? 36 Rag anezañ, drezañ hag evitañ eo peb tra, dezañ ar hloar da virviken. Amen !\nAr vuez nevez\nXII 1 Breudeur, ho pedi stard a ran eta, dre drugarez Doue, da ginnig ho korv evel eur brovadenn veo, santel, plijuz da Zoue : setu aze evidoh an azeulèrèz speredel. 2 Arabad deoh kemeret doare ar bed a-vremañ, med ra vo cheñchet ho stumm dre an nevezadur euz ho spered, deoh neuze da anaoud sklêr petra eo bolontez Doue, ar pez a zo mad ha plijuz dezañ ha kaer meurbed.\n3 Rag en ano ar hras a zo bet roet din, e lavaran da beb hini ahanoh : arabad deoh kaoud soñjou uhelloh eged n’eo dleet ; red eo kaoud soñjou en doare ma vint soñjou fur, peb hini hervez ar muzul a feiz a zo bet roet dezañ gand Doue. 4 Rag evel m’on-eus izili niveruz en eur horv hebken ha ne ra ket an oll izili-se ar memez tra, 5 evel-se, daoust deom beza niveruz, n’ez om-ni nemed eur horv en Aotrou Krist, o veza ma ’z om peb hini ahanom ezel an eil euz egile. 6 Donezonou disheñvel on-eus a-vad hervez ar hras a zo bet roet deom : Mar deo ar brofediez, o heulia reolenn·ar feiz ; 7 mar deo donezon ar zervich, o servicha ; mar deo an donezon a gelenner, o kelenn ; 8 mar deo an donezon a guzulier, o kuzulia ; mar deo an donezon a aluzenner, o rei en onestiz ; an donezon a rener, o ren gand aked ; an donezon a vadoberour, oh ober vad gand joa.\n9 Ra vo ar garantez heb trubarderez, tehit diouz an droug gand euz, bezit stag ouz ar mad. 10 Kenvreudeur, bezit karantezuz an eil e-keñver egile ; evid ar pez a zell ouz an enoriou, lakit ar re all da dremen en ho raog deoh ; 11 greduz heb leziregez, birvidig dre ar Spered, troet da zervich an Aotrou Doue, 12 laouen dre an esperañs, kalet ouz an drubuill, aketuz d’ar bedenn ; 13 kemerit ar garg euz ezommou ar gristenien, kendalhit heb paouez da ober degemer vad d’an dud, 14 bennigit ar re a wask ahanoh, bennigit ha na vallozit ket, 15 bezit laouen gand ar re a zo laouen, gouelit gand ar re a ouel ; 16 bezit unanet kenetrezoh en ho soñjou ; diwallit ouz ar soñjou uhel, lakit ho soñj en traou izel, na zoñjit ket e vefeh tud a furnez ; 17 na rentit da zen ebed an droug evid an droug ; klaskit ober ar vad a-wel d’an oll ; 18 mar deo posubl, diouz ma vo ho kalloud, bevit e peoh gand an oll.\n19 Muia karet, arabad deoh en-em veñji, lezit kement-se gand kounnar Doue, rag skrivet eo : »din-me eo veñji, din-me eo digoll, eme an Aotrou ». 20 Med ma teu da enebour da gaoud naon, ro dezañ da zebri ; m’e-neus sehed, ro dezañ da eva ; oh ober evel-se e tastumi glaou-tan war e benn ; 21 Arabad dit beza trêhet gand an droug, med bez treh d’an droug dre ar mad.\nKelennadurez diwarbenn ar re a zo e karg\nXIII. 1 Ra vo doujuz peb den d’ar re o-deus galloud da houarn, rag n’eus galloud ebed nemed a-berz Doue ; euz e berz e teu kement galloud a zo. 2 Evel-se an neb en em zav a-eneb ar galloud, en em zav a-eneb an urz savet gand Doue, hag ar re en em zav evel-se a zacho kondaonidigez warno o-unan, 3 rag ar houarnourien n’eus ket da gaoud aon razo, pa reer ar mad, nemed pa reer an droug. Ha c’hoant az-peus da jom heb kaoud aon rag an dud a halloud ? Gra ar mad hag e resevi meuleudi diganto, 4 rag servicherien Doue dit ez int, evid ar mad ; ma teu dit ober droug, bez aon, rag n’eo ket en aner e tougont ar hleze, rag servicherien Doue e vezont o kastiza, evid diskouez kounnar a-eneb an dud a ra an droug ; 5 setu perag eo red suja, n’eo ket hebken ablamour d’ar gounnar, med ivez ablamour d’ar goustiañs, 6 rag ablamour da-ze ivez e paeit an taillou, rag servicherien Doue int ivez an dud karget d’o dastumm ; 7 rentit eta da beb hini ar pez a zo dleet dezañ : da baotr an taillou, an taillou ; da baotr an druaj, an druaj ; d’an den a dleer dezañ enor, an enor.\n8 Na vezit ket war zle e-keñver den ebed euz netra, nemed a garantez an eil ouz egile, rag an hini a ziskouez karantez e-neus miret al Lezenn en he fez. 9 Rag kement-mañ : na ri ket avoultriez, na lazi ket, na laeri ket, na c’hoantai ket e gaou ha peb gourhemenn all a vefe evel-se, a zo dastumet en dra-mañ : kared a ri da nesa eveldout da-unan. 10 Ar garantez ne ra ket a zroug d’an nesa ; dre ar garantez e vez miret al Lezenn en he fez.\n11 Ha gouzoud a rit e peseurt mare emaom ? Poent eo deoh bremañ dihuna euz ho kousk, rag tostoh ez eo deom bremañ ar zilvidigez eged pa oam deuet d’ar feiz. 12 Echu eo an noz, tost eo an deiz ; dilezom eta oberou an deñvalijenn ha gwiskom armou ar sklerijenn, 13 evel e-kreiz an deiz, kerzom en eun doare deread ; o tiwall da zebri na da eva re, tehom diouz ar ribodèrèz hag an hudurnez, ar rendael hag an avi, 14 med gwiskom an Aotrou Krist ; n’it ket da gaoud preder gand ho korv, beteg heulia e youlou.\nNerz ha dinerz\nXIV. 1 Degemerit mad an hini a zo dinerz en e feiz, heb barn e venoziou : 2 unan a gred dezañ e heller debri a beb tra ; egile, dre zempladurez, ne zebr nemed legumaj, arabad eo dezañ barn an hini a zebr, rag Doue e-neus roet degemer dezañ. 4 Piou out-te evid barn servicher unan all, dirag e vestr e-unan ? Pe e chom en e zav, pe e kouez, an dra-ze a zell ouz e vestr, med en e zav e chomo, rag gouest eo Doue d’e zelher ; 5 unan a gav kemm etre eun devez hag eun devez all, unan all a gav heñvel peb devez, ra vezo peb hini starteet en e venoz ; 6 an hini a zalh kont euz an devez, her gra evid an Aotrou, an neb a zebr euz peb tra, her gra evid an Aotrou, peogwir e lavar bennoz da Zoue. 7 Rag nikun ahanom ne vev evitañ e-unan, ha nikun ne varv evitañ e-unan, 8 rag ma vevom, e vevom evid an Aotrou, ma varvom, e varvom evid an Aotrou ; en or buez hag en or maro ez om d’an Aotrou, 9 rag evid kement-mañ eo marvet an Aotrou Krist ha savet da veo : evid beza Aotrou war ar re veo hag ar re varo. 10 Med te, perag e varnez da vreur ? Pe c’hoaz, perag e tisprizez da vreur ? Rag oll ez aim dirag lezvarn Doue, 11 rag skrivet eo : « Ken gwir ha ma ’z on beo buezeg, eme an Aotrou, peb glin a blego dirazon ha peb teod a rento gloar da Zoue ». 12 Evel-se eta peb hini ahanom a rento kont da Zoue evitañ e-unan\n13 Ehanom eta d’en em varn an eil egile ; klaskit kalz muioh mired da lakaad ho preur da streboti, da veza skoillet ; 14 me a oar hag a gred stard, dre an Aotrou Jezuz Krist, n’eus netra dihlan drezañ e-unan ; med ma kred da·unan bennag eo dihlan eun dra bennag, evitañ eo dihlan, 15 rag ma rez poan d’az preur dre ar pez a zebrez, ne gerzez ket hervez ar garantez ; arabad dit diwar goust boued, kas da goll an hini eo maro ar Hrist evitañ.\n16 Arabad eta e teufe ar frankiz a zo ho lod da veza eun abeg a zroug-komz, 17 Rag n’eo ket rouantelez Doue boued hag evaj, med justis, peoh ha levenez er Spered Santel, 18 rag an hini a zervich an Aotrou Krist evel-se a blij da Zoue hag a zo prizet gand an dud. 19 Evel-se eta, klaskom madou ar peoh ha mad ar skouer-vad an eil evid egile. 20 Arabad dit, diwar goust ar pez a zebrez, distruj oberenn Doue. Glan eo peb tra, med fall eo d’an den, o tebri tra pe dra, lakaad ar re all da streboti. 21 Kaer eo chom heb debri kig, heb eva gwin, heb ober netra a lakfe da vreur da goueza.\n22 Da feiz, dalh mad dezi dirag Doue. Eüruz an hini n’en em varn ket hervez ar pez a gred dezañ a zo mad. 23 Med an hini a zebr, daoust dezañ beza en arvar, a zo kondaoned peogwir kement-se ne zeu ket diwar ar feiz, rag kement ne zeu ket diwar ar feiz a zo pehed.\nDeveriou an dud kreñv\nXV. 1 Eun dever eo deom-ni, an dud kreñv, samma sempladurez ar re a zo dinerz, e-leh ober ar pez a blij deom ; 2 ra boanio peb hini ahanom da ober ar pez a blij d’an nesa evid ar mad, ma vo skoueriet mad an oll ; 3 rag an Aotrou Krist kennebeud, n’e-neus ket klasket ar pez a blije dezañ e-unan, med, evel m ’eo skrivet : « Dismegañsou ar re a zismegañs ahanout, warnon a zo kouezet ». 4 Rag kement a zo bet skrivet en araog a zo bet skrivet evid or helennadurez, evid ma teufem da gaoud an esperañs dre ar basianted hag ar frealz a ro ar Skrituriou, 5 ra zeuio Doue ar basianted hag ar frealz da rei deoh kaoud an eil evid egile ar memez santimañchou en Aotrou Krist, 6 evid ma rentfeh gloar da Zoue, Tad or Zalver Jezuz Krist, gand an heveleb kalon hag an heveleb mouez.\nDigemered ar vreudeur\n7 Ablamour da-ze, grit degemer vad an eil d’egile evel m’e-neus an Aotrou Krist ho tegemeret mad evid gloar Doue, 8 rag lavared a ran e-neus an Aotrou Krist en em lakeet da zervicher an dud amdrohet, evid diskouez ar gwirion m’eo Doue, ha seveni mad ar bromesaou greet d’on tadou ; 9 hag ar bayaned, int-i, a rento gloar da Zoue evid e drugarez hervez m ’eo skrivet : « Setu perag eh anzavin va feiz ennout e-touez ar bayaned hag e kanin salmou evid enor da ano ». 10 C’hoaz e lavar : « Bezit laouen, payaned, a-unan gand ar bobl santel », ha c’hoaz : 11 « C’hwi oll, payaned, meulit an Aotrou, ma teuio an oll boblou da gana e veuleudi ». 12 Izaïaz a lavar c’hoaz : « Dond a ray ar greskenn diwar Jesse, an hini a zav evid ren war ar bayaned, ennañ e lakaio ar bayaned o esperañs », 13 ra zeuio Doue an esperañs d’ho karga a beb levenez hag a beoh er feiz, evid ma vo leun-barr hoh esperañs dre nerz ar Spered-Santel.\nMinistrerez Sant Paol\n14 Evid ar pez a zell ouzoh, kredi a ra din stard, va breudeur, ez oh c’hwi ivez leun a vadelez, leun a beb anaoudegez ha gouest da rei ali an eil d’egile 15 Koulskoude, gand kalz a hardisegez, am-eus awechou skrivet deoh evid degas deoh da zoñj hervez ar hras bet roet din gand Doue : 16 beza ministr Jezuz Krist, evid mad ar bayaned, gouestlet da zervich sakr Aviel Doue, evid ma teuio ar bayaned da veza eur brovadenn blijuz da Zoue, santelleet gand ar Spered Santel.\n17 Leh am-eus eta da fougeal e Jezuz Krist gand al labour greet evid Doue, 18 rag ne gredin ket lavared grig, nemed euz ar pez e-neus greet an Aotrou Krist drezon, evid degas ar bayaned d’ar zentidigez dre gomz ha dre ober, 19 dre nerz sinou ha burzudou, dre halloud ar Spered Santel. Kenkoulz ha tra, m’am-eus roet da anaoud Aviel Jezuz Krist azaleg Jerusalem hag en eur vond euz an eil tu d’egile beteg an Illiria. 20 Med laket am-eus va enor da brezeg an Aviel netra nemed el leh n’oa ket anavezet ano Jezuz, kuit da zevel war eun diazez greet gand unan all, 21 med hervez m’eo skrivet : « Gweled a raint ar re n ’o-deus ket bet kelou diwar e benn, hag intent a raint ar re n’o-deus ket klevet ».\n22 Setu ar pez e-neus miret ouzin da vond beteg ennoh ; 23 bremañ avad, peogwir n’am-eus ket a labour er broiou-mañ ha m’am-eus youl da vond davedoh, abaoe meur a vloaz a zo, 24 fiziañs am-eus, pa ’z in da vro-Spagn, d’ho kweled ha da veza heñchet ganeoh warzu eno, ma vezan kennerzet araog eun tammig ganeoh. 25 Bremañ a-vad ez an da Jerusalem, da zervich ar zent, 26 rag plijet eo da dud Makedonia hag Akaïa dond war zikour ar beorien a zo e-touez ar zent e Jerusalem, 27 rag plijet eo dezo, – ha dleour int en o heñver, – rag m ’o-deus bet perz en o madou spirituel, e tle ivez ar bayaned servich anezo en o ezommou a gorv. 28 Eur wech echuet kement-se, ha lakeet ar gest etre o daouarn, e kerzin dre ho pro d’ar Spagn. 29 O vond davedoh eh ouzon ez in gand bennoz leun-barr an Aotrou Krist.\n30 O pedi a ran eta, breudeur, dre an Aotrou Jezuz Krist ha dre garantez ar Spered, da stourm ganin dre ar pedennou a gasit evidon da Zoue, 31 evid ma vezin diframmet a dre daouarn tud difeiz Judea ha ma teuio ar zervich da renta e Jerusalem da blijoud mad d’ar zent. 32 Evel-se, o tond davedoh, el levenez, dre volontez Doue e hellin kemered eun tamm diskuiz ganeoh. 33 Ra vo Doue ar peoh ganeoh oll. Amen !\nSaludou sant Paol da dud Rom\nXVI. 1 Goulenn a ran diganeoh beza mad e-keñver Febe, or c’hoar, diagonez euz Iliz Kenkrea. 2 Degemerit anezi en Aotrou en eun doare din euz ar zent. Roit skoazell dezi e kement ha m’he-defe ezomm ahanoh, rag gwarezet he-deus meur a hini ha me va-unan.\n3 Saludit Prisca hag Akuila o-deus labouret ganin e Jezuz Krist ; 4 evid savetei din va buez, o-deus risklet o fenn. N’emaon ket va-unan o renta bennoz dezo, med oll Ilizou ar bayaned a zo ivez. 5 Saludit ivez an Iliz en em vod en o zi ; saludit va mignon mad Epinetoz, eñ, ar frouezenn genta d’ar Hrist euz an Azia.\n6 Saludit Maria, he-deus kemeret kalz poan ganeoh. 7 Saludit Andronikoz ha Yunia, kar din, ha bet ganin er prizon. Bez ’ez int prizet mad e-touez an ebestel hag araozon int bet ivez d’an Aotrou Krist. 8 Saludit Ampliatoz, mignon din en Aotrou. 9 Saludit Urban, e-neus labouret ganeom en Aotrou, ha Stakiz, mignon din. 10 Saludit Apollos bet amprouet er Hrist, saludit ar vreudeur euz ti Aristoboulos. 11 Saludit Herodion, a zo kar din. Saludit ar re euz ti Narkizoz, a zo breudeur en Aotrou. 12 Saludit Trifen ha Trifoz o-deus kemeret poan en Aotrou. 13 Saludit Rufus, bet dibabet en Aotrou hag e vamm a zo ivez mamm din. 14 Saludit Asynkrit, Flegon, Hermès, Patrobaz, Hermaz hag ar vreudeur a zo ganto. 15 Saludit Filolog ha Julia, Nere hag e c’hoar, Olympaz hag an oll a zo ganto. 16 Kenetrezoh, saludit an eil egile gand eur pok santel, oll Ilizou ar Hrist ho salud.\n17 Goulenn a ran diganeoh, va breudeur, en em ziwall ouz ar re a laka da zevel ar rendaelou pe ar skoillou a-eneb ar gelennadurez ho-peus c’hwi desket, ha tehit diouto. 18 Rag ar seurt tud-se ne zervichont ket an Aotrou Krist, med o hov, ha dre o homzou flour troet brao, e touellont kalon an dud divalis. 19 Rag ho sentedigez deoh a zo anavezet gand an oll. Joa a gemeran eta diwar ho penn, med c’hoant am-eus e vefeh fur evid ober ar mad, dispeg krenn diouz an droug. 20 Doue ar peoh a flastro dizale Satan dindan ho treid, ra vo ganeoh gras an Aotrou Jezuz.\n21 Va henlabourer, Timote, ho salud hag ive Lusiuz, Jazon ha Sosipatroz, tud kar din. 22 Me ho salud, me Tersiuz hag em-eus skrivet al lizer-mañ en Aotrou. 23 Ho saludi a ra Kaïuz, an hini am reseo, me hag an Iliz a-bez ; ho saludi a ra Erast, teñzorier kêr, hag ivez Kouartuz or breur. 24 Gras an Aotrou Krist ra vezo ganeoh oll.\nGloar ha meuleudi da Zoue\n25 D’an hini e-neus galloud d’ho kreñvaad hervez an Aviel a embannan o prezeg Jezuz Krist hervez diskleriadur eur mister dalhet kuzet en amzer dremenet, diskleriet bremañ dre skridou ar brofeded, hervez menoz an Doue peurbadel, ha roet da anaoud d’an oll bayaned evid o degas da zentedigez ar feiz ; da Zoue ha n’eus nemetañ leun a furnez, dre Jezuz Krist, dezañ gloar da virviken. Amen.\nOberou ebestel Kenta lizer d’ar Gorintianed\nTrede lizer Sant Yann\nKenta lizer d’ar Gorintianed\nEil lizer d’ar Gorintianed\nLizer d’ar Halated\nLizer d’an Efezianed\nLizer d’ar Filipianed\nLizer d’ar Holosianed\nKenta lizer d’an Tesalonisianed\nEil lizer d’an Tesalonisianed\nKenta lizer da Dimote\nEil lizer da Dimote\nLizer da Dit\nLizer da Filemon\nLizer d’an Hebreed\nLizer Sant Jakez\nEil lizer sant Pèr\nKenta lizer Sant Yann\nEil lizer Sant Yann\nLizer Sant Jud\nDiskuliadur Sant Yann


Pudask - Wikipedia\nAr pudask (Mustela putorius pe Mustela putorius putorius) zo ur c'higdebrer bihan eus kerentiad ar mustelideged.\nGell-du eo blevenn e gorf (kein ha kostezioù) ha melen e gof. Kelc'hiet du eo e zaoulagad ha gwenn ar peurrest eus e fas. Evel an izili arall eus e gerentiad en deus ur c'horf moan ha pavioù berr. Un tamm brasoc'h eo eget ar gaerell. Ar parezed a bouez 0,7 kg hag ar pared 1,7 kg.\nEn darn vrasañ eus broioù Europa e vev ar pudasked. Anevaled-noz ez int ha kavet e vezont er c'hoadegoù, pradennoù ha geunioù. O douarennoù a reont e ribl an avonoù pe dindan ur skosenn. Raned ha minoc'hed a zebront dreist-holl met hemolc'hiñ a reont krignerien ha bronneged bihan arall ivez.\nFured : ar pudask doñvaet.\nAr pudask war Animal Diversity Web\nAdtapet diwar « https://br.wikipedia.org/w/index.php?title=Pudask&oldid=1816552 »\nKemmoù diwezhañ degaset d'ar bajenn-mañ d'an 17 Kzu 2018, da 06:08.


Journal de Renaud Camus, jeudi 16 juillet 2015\ncréée le vendredi 17 juillet 2015, 18 h 59\nmodifiée le vendredi 17 juillet 2015, 19 h 01Plieux, jeudi 16 juillet 2015, une heure du matin. Un joli maçon blond, à moustache et cheveux ondulés, qui ressemblait au Chéri de Colette, a ~~~ ~~~ ~~~~~~~~ ~~~~~~~~~, ~~~~~, ~~~~, ~~~~ ~~~~ ~~~~ ~~~~~ ~~~~~~~ ~~~~~~~~~~~~ ~~~ ~~’~~~~~~~~~~~~ de la tour. ~~~~~~ ~~~’~~~ ~~~~~~~ ~~~ ~~~~~~~~~ ~~~~~~~ ~~~ ~~~~ ~~~~~~~~~~~ ~~~~ ~~~~~~~ ~~~ ~~~~~~~ ~~~ ~~~~~ ~~~~~~~~~~~~~ ~~~ “~~~~~~~ ~~~~~~~~~~”, ~~~~~~ ~~~~~~~ ~~~~ ~~~~~~~~~~ ~~~~ ~~~~~~~~~~ ~~~~~~~~~~~~, ~~~ que les travaux ~~~~~~~~ ~~~ ~~~~~~~~~~~~~~ ~~~~~~~~ ~~~~~~~~~, ~~~ ~~’~~~~ ~~~~~~~~ ~~~~~ ~~~ ~~~~~~ ~~~ ~~~~~ ~~~~~~~~~ ~~~~~~~~~~~, la disqueuse. ~~~ ~~’~~~~~~~~ ~~~~ ~~~~~ ~~~~~~~ ~~~ ~~~~~~~~ ~~~’~~~ ~~ ~~~ ressentir. Encore heureux ~~~’~~~ ~~~ ~~~~~ ~~~~ ~~~~~~ ~~~ ~~~~~~-~~~~~ ~~~~~~~ ~~ ~~~~~~ ~~~~~~~~~. ~~~ ~~~~ ~~ ~~’~~~~~~~~, ~~~ ~~’~~ ~~~~~~, ~~~~~, ~~’~~~~~~ ~~~~ ~~~~~~~~~~~, ~~~ ~~~~~~ ~~~~ ~~~~~~~ ~~~ fer dans sa blessure.\nLa ~~~~~~~ ~~~ ~~~~~~ ~~~~~ ~~~ ~~~~~~ ~~~~~~~~~~ ~~~ ~~~ ~~~~~~ ~~~~~ ~~’~~~~~~ ~~~~~~~~~ ~~ ~~’~~~~~~~~~ ~~~ ~~~~~~ ~~~, ~~~~~~~~~ ~~~~~ ~~~~~, ~~~~~ ~~~~~~~~~~~~~~~ (~~~ ~~~~~ ~~~ tout “Chéri”). Nous ~~~~~ ~~~~~~~~~~ ~~~ ~~’~~~~ ~~~ ~~~~~~~~ ~~~~~~~~~~~ ~~’~~~~~~~~~~ ~~~ ~~~~~-~~~~~, ~~~~ ~~~~~, ~~~ ~~~~~~~~~~~~~, ~~~ ~~’~~~~~~~~~, ~~~~ ~~ ~~~~~~~~~ l’accident.\nL’intermédiaire ~~’~~~ ~~~~~~~ ~~’~~~~~~~~ ~~~~ ~~~~~~-~~~ ~~~ ~~~ faire parvenir deux ~~~~~~ ~~~~~~. ~~~~~, ~~~~~~~~~~~, ~~~~~ ~~~~ ~~’~~~~~~~~~~~~~~ ~~~~ ~~~~ ~~~~~~~~, ~~~~~ ~~~~ ~~~ ~~~~~~~ ~~~~ ~~~~~~~ ~~~ ~~~’~~~ ~~~~~~ ~~~~, ~~~ ~~~~~~~ ~~’~~~~~, ~~’~~~~ ~~~~~~~~~~ ~~~~~~. ~~~~~ entendu je suis ~~~~~ ~~~~~~~~~~~~~~, ~~~~~ ~~~~~~~~, ~~~~~, ~~~ ~~~~~ ~~~ ~~~~~~~~~~~~, ~~~ ~~~~ ~~~~~ ~~~~~~, ~~’~~~~~~~ ~~~~ ~~~~~ ~~~~~~ ~~~~~~, ~~~~ ~~~~~~~~~ ~~’~~~~~~ ~~~~~~~ ~~~~~~~~~ ~~~~~~ ~~~~~~~, ~~’~~~~~~~~~ ~~~~~~~ de “repasser positif”, ~~~~ ~~~~~~~~~~ ~~~~~~~~~ ~~~~~~~~~~ ~~~~~ ~~~ ~~~~. ~~’~~~ ~~’~~~~~~ ~~~~~~~ ~~~~ ~~~~~~~~~ ~~~ ~~~ ~~~~~~ ~~~ ~~~~~ ~~~~~~, ~~~ ~~~~~~~~~~ ~~~~~~~ ~~~~~~~~~~~ ~~~ ~~~’~~~~~ ~~~~, ~~~~~ ~~~ serais seulement très ~~~~~~~~~~~~~~, ~~~ ~~~~~ content.\nLa ~~~~~~~~~~~ ~~~~~~~~~~~~~~~ ~~~~ ~~~~~~~ ~~~ ~~~~~~ interdire ~~~ ~~~~~~~~~. ~~~ ~~~~~, ~~~ ~~~ ~~~~~ ~~~~~ ~~~, ~~’~~~~~~~~ ~~~~ ~~~~~~~~~~~~~~ ~~~~ ~~~~~~~~ interdits d’entrer (chez eux).\nvoir l’entrée du jeudi 16 juillet 2015 et ses 7 images dans Le Jour ni l’Heure


Palez prezidant ar Republik\nTegucigalpa eo kêr-benn Honduras, gant 850 000 a annezidi ha 1,5 milion a dud en tolpad-kêrioù (2005). Emañ en un draoñienn, war ribl ar stêr Choluteca. Talvezout a rafe an anv Tegucigalpa kement ha « menez an arc'hant » e nahouatleg, ar yezh kaozeet eno gant an Indianed.\nSukr ha butun a reer e Tegucigalpa, diwar gounezadoù ar maezioù tro-dro. Ur greizenn vras eo ivez evit eztennañ aour hag arc'hant. Diazezet e voe Tegucigalpa er XVIvet kantved ha dont a reas da vezañ kêr-benn Honduras da vat e 1880, diwar-goust Comayagua. Eno emañ Skol-veur Vroadel Honduras, abaoe 1847. Er Mirdi Broadel ez eus un dastumad espar a pezhioù arz rakkolombian. E-kichen Tegucigalpa emañ aerborzh etrebroadel Toncontín.\nAdtapet diwar « https://br.wikipedia.org/w/index.php?title=Tegucigalpa&oldid=1951105 »\nKemmoù diwezhañ degaset d'ar bajenn-mañ d'an 15 C'hwe 2022, da 07:43.


Unvaniñ : Ur vanifestadeg divent, ha bremañ ? (Ya!) - DIBAB · Décidez la Bretagne -\nBy DIBAB On 10 octobre 2014 In Presse\nUnvaniñ : Ur vanifestadeg divent, ha bremañ ? (Ya!)\nSOURCE : Ya! – 10/10/2014\nD’ar 27 a viz Gwengolo e vanifeste ur mor a dud e Naoned evit ma vefe adunanet Breizh gant departamant al Liger Atlantel.\nUr mor a dud a oa e straedoù Naoned, ha n’eo ket marteze ! Pa embanne ar prefeti e oa bet 13 000 den e tiskuilhe ar gevredigezh e oa bet bodet muioc’h eget 40 000 den. Diaes eo bezañ sklaeroc’h. Adembann komzoù un nebeud tud a zo bet o sellet ouzh ar vanifestadeg a c’heller ober, en o zouez kazetennerien ar “Petit Journal” eus Canal+ hag o deus filmet diehan an dibunadeg penn da benn. Hervez ar pezh o deus filmet e pade an dibuniñ 40 munutenn. Ar memes padelezh a zo bet embannet lec’h-mañ-lec’h gant arsellerien all. Peadra da soñjal eo tostoc’h sifr Breizh Unvan ouzh ar wirionez. Ur berzh bras eo bet evit an aozerien hag an holl re o doa galvet da vont !\nDigudenn eo bet ar vanifestadeg ; difeuls ha doujus eo bet an holl berzhidi a-hed an devezh. Koulskoude tri devezh war-lec’h e teue kazetennoù ‘zo da venegiñ diotiz 4 faour kaezh den, kinniget evel “stourmerien breton” anezho, deuet da saotrañ fin ar sadornvezh brav a oa bet e Naoned.\nOuzhpenn kaout komzoù ha jestroù gouennelour e oant bet feuls gant gwazourien an tramgarr. Daoust ma ne bouezont ket kalz a dra e-keñver an 39996 den all eo bet trawalc’h evit ma vefe rediet an aozerien, hag ar genaozerien, da gehentiñ, ur wech c’hoazh, o lârout n’int ket a-du gant seurt mennozhioù.\nN’eo ket gounezet !\nDaoust d’ar re-se e chomo manifestadeg ar 27 a viz Gwengolo 2014, unan eus ar re vravañ ‘zo bet evit goulenn an adunvaniñ. Koulskoude, goude an abadenn, ne oa ket kendrec’het an holl ez afe war-raok an afer-mañ, ket gant hentenn ar parlamant, d’an nebeutañ.\nSklaer a-walc’h e oa gant prezegenn Jean-Michel Le Boulanger, pa lâre “e vo hir an hent c’hoazh”. Caroline Ollivro, e anv ar strollad Breizh Europa, a embanne : “Unvanet e vo Breizh, pe gant asant parlamant Bro-C’hall, pe heptañ.” Hag hi da ouzhpennañ “Anat eo ne fell ket da bolitikerien Bro-C’hall e vefe unvanet Breizh !” Deus o zu e anzave izili ar gevredigezh 44=BZH, int ivez, “bezañ gwazhwelus-tre e-keñver an adunvaniezh goude an adreizhañ tiriadel.”\nKen stanket eo hent an adunvaniezh gant parlamant Bro-C’hall ma vo roet lañs d’un hentenn nevez gant tud 44=BZH. Unan savet diwar skouer ar pezh a c’hoarvez e Bro-Skos ha Katalunia. Savet o deus “Dibab”, ul “lec’h eskemm” eo hemañ hag a zo e bal sevel votadegoù, referendomoù, er muiañ posupl a gumunioù eus Breizh hag eus al Liger-Atlantel diwar-benn an adunvaniñ.\nRoet vo lañs da “zDibab” en un doare ofisiel da geñver ur forum a vo dalc’het e Roazhon d’ar 25 a viz Here. Ar votadeg kentañ a zlefe bezañ dalc’het e Liger-Atlantel d’an 30 a viz Du. Diskuilhet e vo anv ar gumun gentañ e-kreiz miz Here. Gant ma vo, a benn ar fin, adlakaet an demokratelezh e-kreiz ar jeu !\nPrevious: Forum DIBAB — DÉCIDEZ LA BRETAGNE à Rennes le 25 octobre\nNext: Réunification de la Bretagne : les citoyens appelés à s’exprimer à Saint-Viaud (Le Courrier du Pays de Retz)\nPartager la publication "Unvaniñ : Ur vanifestadeg divent, ha bremañ ? (Ya!)"


Prezegenn An Drouizig e Kemper\nDevezhioù 2010 e Penn ar Bed a-zivout ar meziantoù digor e Kemper\nKinniget he doa kevredigezh Korvigelloù an Drouizig he labourioù e-kerzh Journées Finistériennes du Libre 2010 gant ur brezegenn digoust\nPrezegenn An Drouizig er Mission Bretonne\nKinniget he doa kevredigezh Korvigelloù an Drouizig he labourioù gant ur brezegenn digoust er Mission Bretonne e Pariz.\nAl lec'h Mission Bretonne / Ti ar Brezhoneg, d'ar sadorn 18 a viz Meurz 2011 da 17 e.\nKinniget hon doa labourioù kevredigezh Korvigelloù an Drouizig : an Difazier, an troidigezhioù meziantoù...\nWar-lerc'h ar c'hinnig e krogas kendivizoù (birvidik a-walc'h, plijus avat).\nAr ginnigadenn a c'hell bezañ pellgarget amañ.\nTrugarez vras d'ar Mission Bretonne / Ti ar Brezhoneg ha d'ar re a oa deuet !\nSuperTux e brezhoneg\nAet eo war-wel SuperTux 0.4 d'an 20 a viz Kerzu. Evit ar wech kentañ e vez kavet e brezhoneg.\nPellgargañ Supertux war-eeun : Windows pe Mac\nSuperTux a zo ur c'hoari savennoù heñvel diouzh ar c'hoari milvrudet Super Mario Bros, deuet e-maez war al letrinoù-c'hoari NES er bloavezhioù 80. An hevelep mennozh ha SuperTuxKart an hini eo : adkemer ur stirad c'hoarioù brudet evit sevel ur c'hoari dindan ul lañvaz frank.\nTizhout dibenn un hollad a liveoù eo pal ar c'hoari, en ul lammat dreist an harzoù hag an enebourien. Un toullad elfennoù a zo adkemeret war-eeun eus Super Mario : ar vi, a lako Tux da greskiñ, evel kabell-touseg Mario, pe ar vleunienn dan, da skouer.\nDaou ved disheñvel a gaver, gant un toullad liveoù e pep hini. Unan a dremen en Antarktika, hag unan er c'hoad. Liveoù savet gant ar c'hoarierien ha rannet dre ar genrouedad a vez kavet ivez.\nSuperTux a zo dindan al lañvaz GNU GPL ha gallout a reer c'hoari war Windows, Mac pe GNU/Linux.\nEvit pellgargañ Supertux war GNU/Linux, arverit hoc'h ardoer pakadoù.\nThunderbird 10 e brezhoneg\nThunderbird 7 e brezhoneg\nThunderbird 8 e brezhoneg


Sutor, ne supra crepidam - Wikipedia\nMojenn Apelles Kos hag ar c'here. Casa Vasari, Firenze.\nSutor, ne supra crepidam zo ul lavar latin hag a dalv Kereour, arabat mont uheloc'h eget ar votez, hag a vez lavaret da un den pa gomz eus pezh n'anavez ket hag e vefe gwelloc'h dezhañ tevel neuze. Gant Youenn Drezen e oa bet troet « D'ar c'here d'ober war-do e votoù, pe da bep hini da rannañ kaoz diwar-benn ar pezh a anavez. » .\n2 Istor Naturel\nDont a ra eus ur vojenn a-zivout al livour hellazat Apelles Kos, a veve en amzer Alesant Veur, hag en devoa goulennet ali ur c'hereour diwar-benn ur votez e oa o paouez livañ en un daolenn. Pa grogas ar c'hereour da reiñ e guzulioù diwar-benn lodennoù all eus ar poltred e lavaras, a-hervez: Sutor, ne supra crepidam.\nMa vije bet lavaret kement-se gant Apelles e vije en gregach evel-just. Ne oa ket brudet al livour da gomz latin.\nAnv zo bet eus ar vojenn gant ar skrivagner roman Plinius an Henañ en e Naturalis Historia, levrenn XXXV, rannbennad 85, ma lenner e gwirionez : « ne supra crepidam sutor iudicaret, ... . » , Kemmet eo bet gerioù Plinius er geriadur gallek eta, ha troet e vez ar gerioù orin peurvuiañ evel-hen : Arabat d'ar c'here barn a-us d'ar votez, .... Ger ha ger e vez troet : Ra ne varno ket ar c'here a-us d'ar votez.\nDianav eo ar c'hrennlavar e brezhoneg, met anavezet e oa troidigezh c'hallek ar bomm latin, meneget er geriadur gallek, evel pa vije bet ur c'hrennlavar gallek, en amzer ma veze kelennet al latin kenañ er skolioù. A-hend-all eo tost-kar ar c'hrennlavar saoznek : Let the cobbler stick to his last. \nAr skrivagner saoznek, a orin iwerzhonat, William Hazlitt, a c'hovelias un deiz ar ger "Ultracrepidarian" en ul lizher da William Gifford, rener ar gelaouenn The Quarterly Review, ma skrivas e 1819 :\n↑ Meneget e pajennoù roz an "Nouveau Petit Larousse", Librairie Larousse, 1968, pajenn XIV,\n↑ Troidigezh Itron Varia Garmez, Al Liamm, 1972, p. 37.\n↑ (la) Wikisource\n↑ (en) FLAVELL, Linda & Roger : Dictionary of Proverbs and their origins, London, Kyle Books, 1993, 2006 (ISBN 978-0-85783-403-4)\n↑ Meneget amañ : \nAdtapet diwar « https://br.wikipedia.org/w/index.php?title=Sutor,_ne_supra_crepidam&oldid=1926279 »